text:
KAPITULO 22
Susumpalen na Panarian so Linawa na Dios Diad Dalin
1, 2. (a) Akin ya no maminsan et singa mairap ya panisiaan so Paraiso? (b) Antoy makatulong pian napanisiaan tayo ray sipan na Dios?
AKIARAL so sakey a matoor ya brother, naksawan ta makapa-stress so sanagew to. Aliwliway impantratod sikato na boss to, nai-stress ed saray problemad pamilya to, tan naaaburidod sakit na asawa to. Nen ginmapo lay panlukas a kanta, inmengas na aralem tan akakkainawa, sikatoy maliket ya nakaibad Kingdom Hall iray agagi. Samay kansion et nipaakar ed bilay diad Paraiso, tan ibabaga na lyrics ya imadyinen ton wadman la. Paborito to man ya kansion, tan legan dan kakansionen ya sankapamilya, awalaay ilalo tan aligliwa.
2 Asalim met la ’tan? Asali la itan na dakel ed sikatayo. Balet, no maminsan et singa mairap ya panisiaan so Paraiso lapud sayan daan a mundon pambibilayan tayo. “Nikadkaduma tan mair-irap [so] panaon,” kabaliktaran iya na Paraiso. (2 Tim. 3:1) Antoy makatulong pian tudtua ed sikatayo so ilalo tayo? Panon tayon naseseguro ya magano lan uleyan na Panarian na Dios so totoo? Pantongtongan tayoy pigaran propesiya nen Jehova ya asumpal nensaman. Insan tayo rebyuen no panon a saraman tan saray miparan propesiya et nasusumpal natan. Kayari to, tekep na apabiskeg a pananisia, amtaen tayo no anto ray bendisyon na saratan a propesiya ed sikatayo diad arapen.
No Panon ya Tinoor nen Jehova Iray Sipan To Nensaman
3. Anton sipan so nanligliwad saray Judion naaripen ed Babilonia?
3 Imadyin mo pay bilay na saramay Judio ya naaripen ed Babilonia nen komanem a siglo B.C.E. Dakel ed sikara so nianak la diman, a singa saray atateng da, tan mairap so bilay. Sikaray binalaw na saray taga Babilonia lapud pananisia rad si Jehova. (Sal. 137:1-3) Diad dakel a dekada, oniay matalek ya iilaloan na saray matoor a Judio: Insipan nen Jehova ya ipawil to rad bansa ra. Imbaga nen Jehova ya magmaliw a marakep so bilay diman. Inyaliling to ni ingen so Juda ed hardin na Eden, sakey a paraiso! (Basaen so Isaias 51:3.) Say gagala na saratan a sipan et pian paseguroan so totoo na Dios tan pian naekal so panduaruwan mangogonigon ed puso ra. Panon to ran pinaseguroan? Nia ray pigaran espisipikon propesiya.
4. Panon ya pinaseguroan nen Jehova iray Judio ya naprotektaan irad bansa ra?
4 Kaligenan. Saray Judio et ompawil, aliwan diad literal a paraiso, noagta diad arawin pasen ya apaulyanan ed loob na 70 taon, bansan pigpigara ni labat ed sikara so akanengneng. Nensaman, dakel iray leon, leopardo, masisibeg ya aso tan arum ni, ya sibersiber. Ompan isipen na ulo na pamilya, ‘Panon kon naprotektaan so asawak tan ananak ko? Saray karnero tan bakak ey?’ Natural labat ya pampagaan to iratan. Kanian, isip mo pa may makapaseseg ya sipan na Dios ya walad Isaias 11:6-9. (Basaen.) Diad balibali iran salita, pinaseguroan nen Jehova iray naaripen a Judio ya protektaan to ra tan saray komponi dan ayayep. Say leon et mangan na dayami, a mangipapanengneng ya agto buagen iray baka ra. Agla takotan na saray matoor a Judio iray masisibeg ya ayayep. Insipan nen Jehova ya protektaan to ray totoo to diad panayaman dan Juda, anggan diad desierto tan katakelan.—Eze. 34:25.
5. Anto ran propesiya so akatulong ed saray naaripen ya Judio pian manmatalek iran daakan ya iter nen Jehova so pankaukolan da?
5 Inkadaakan. Wala ni arum ya nayarin pampagaan da. ‘Nalegpet ko kasi pamilyak diad Juda? Iner so panayaman mi ey? Wala kasi trabaho diman, tan mas maong ni kasi itan nen say manpaaripen ed saray nansakop ed sikami?’ Panamegley na saray pinuyanan ya propesiya, makonsideran inebatan met iratan nen Jehova. Insipan ton mangiter na uran parad saray matulok ya totoo to, kanian mamawala so dalin na “dakerakel tan sankaabigan” ya naakan. (Isa. 30:23, NW) No nipaakar ed panayaman tan trabaho, insipan nen Jehova ed sikara: ‘Mangipaalagey iray abung, tan manayam ira ditan; et mantanem iray ubas, tan mangan ira ed saray bunga ra. Ag-ira mangipaalagey et sananey so manayam; ag-ira mantanem et sananey so mangan.’ (Isa. 65:21, 22) On, magmaliw a maliket so bilay da no ikomparad impakaaripen dad paganon Babilonia. Samay baleg ya problema da balet ey—say sengegan no akin ya naaripen ira?
6. Antoy abayag lan problema na totoo na Dios, tan antoy ipapaseguro nen Jehova ed sikara?
6 Mabiskeg ya espiritualidad. Antis ya naaripen iray totoo na Dios, abayag la ran mansasakit ed espiritual. Panamegley nen propeta Isaias, oniay inkuan nen Jehova ed totoo to: “Asugatsugat lay interon ulom, tan mansasakit lay interon pusom.” (Isa. 1:5, NW) Bulag tan telek irad espiritual, ta agda dedengeley simbawa nen Jehova tan nanbulagbulagan irad panangibangat to. (Isa. 6:10; Jer. 5:21; Eze. 12:2) No siansia nin problema ra itan, antoy ipapaseguro ed sikara? Agkasi nabalang da lamet so pabor nen Jehova? Balet makapaseseg iyan sipan to: “Dia ed saman ya agew say telek narengel to so saray salita na libro, tan saray mata na bulag makanengneng ira naani ed paway na inkakilot tan kabilungetan.” (Isa. 29:18) On, paabigen nen Jehova ed espiritual iray mapaabeba tan magbabawin totoo to. Basta mansiansia ran maunor, igiya tan ibangat to ra pian nagunggonaan ira.
7. Panon ya asumpal iray sipan na Dios ed saray naaripen ya totoo to, tan akin ya makapabiskeg na pananisia itan?
7 Kasin tinoor nen Jehova iray sipan to? Ebatan iya na saray akarekord ya agawgawa nensaman. Saray Judion akapawil ed bansa ra et awalaay kaligenan, inkadaakan, tan mabiskeg ya espiritualidad. Singa bilang, prinotektaan ira nen Jehova ed saray kakaabay dan bansa ya mas mabiskeg tan mas dakel nen say sikara. Agbinuag na saray masisibeg ya ayayep iray komponi dan ayayep. Tua, limitado labat ya kasumpalan na saray propesiya di Isaias, Jeremias, tan Ezequiel nipaakar ed paraiso so anengneng na saray Judio. Balet satan a kasumpalan et makapaliket tan kakkaukolan dad saman. No isipen tayoy ginawa nen Jehova parad totoo to nensaman, lalon ombiskeg so pananisia tayo. No nensaman et makapalikliket so limitadon impakasumpal na saraman ya propesiya, agta mas makapalikliket so sigpot ya pakasumpal na saratan? Imanoey ginawa la nen Jehova parad sikatayo natan.
No Panon ya Ginapoan nen Jehova ya Tooren Iray Sipan To Diad Panaon Tayo
8. Anton klase na “dalin” so wala natan ed saray totoo na Dios?
8 Agtugyopen na sakey a literal a nasyon so totoo nen Jehova natan, tan ag-ira manaayam ed saksakey ya bansa. Imbes, tugyopen na saray alanaan a Kristiano so espiritual ya nasyon, say “Israel na Dios.” (Gal. 6:16) Kaiba day ‘arum a karnero’ diad espiritual ya “dalin” a nankakasakey a mandadayew ed si Jehova. Satan ya panagdayew so manunad bilay da. (Juan 10:16; Isa. 66:8) Tan anton klase na “dalin” so inter nen Jehova ed sikatayo? Sakey ya espiritual a paraiso. Saray sipan na Dios nipaakar ed Paraiso et asumpal diad espiritual a paraan. Nia ray pigaran alimbawa.
9, 10. (a) Panon ya nasusumpal natan so propesiyad Isaias 11:6-9? (b) Antoy prueba ya mikakareenan iray totoo na Dios?
9 Kaligenan. Diad propesiya ed Isaias 11:6-9, naiimadyin tayoy makapalikliket ya uksoy tan deen—diad limog na masisibeg ya ayayep tan diad limog na totoo tan komponi dan ayayep. Kasin walay espiritual ya kasumpalan na satan natan? On wala! Diad bersikulo 9, naaralan tayo no akin ya agmamasakit odino maneral iratan ya pinalsa: “Ta say dalin napano naani ed pikakabat ed Jehova, singa saray danum sakbongan da so dayat.” Kasin umanen na “pikakabat ed Jehova” so ugali na ayayep? Andi, saray totoo so manguman lapud nakabat day Sankatagyan a Dios tan naaralan dan aligen so inkauyamo to. Kanian, naoobserbaan tayo natan diad espiritual a paraiso so kasumpalan na satan a propesiya. Diad uley na Panarian, naaralan na papatumbok na Kristo ya ekalen so masibeg tan inaayep ya ugali, tan manbilay iran mareen tan mauksoy kaibay agagi dad espiritual.
10 Alimbawa, diad sayan publikasyon et apantongtongan tayoy nipaakar ed neutralidad, salanti, say Makasulatan ya basiyan na pakatalos tayod satan pati say panamasegsegang ed saray totoo na Dios lapud satan. Agta makapadinayew ya diad sayan maruksan mundo et walay baleg a “nasyon” na totoo ya agda labay so manggaway mauges, anggano pateyen ni ra? Talagan makapadinayew iyan prueba ya saray uuleyan na Mesianikon Ari et walay kareenan da, ya singa nabasad Isaias! Imbaga nen Jesus ya nabidbiran iray papatumbok to lapud panangaro dad sakey tan sakey. (Juan 13:34, 35) Diad kongregasyon, maar-aron uusaren na Kristo so “matoor tan makabat ya aripen” pian ibangat so amin ya tuan Kristiano a magmaliw ya mikakareenan, maaro, tan mauyamo.—Mat. 24:45-47.
11, 12. Anton eras so naeeksperiensya na mundo natan, balet panon a daakan ya tataryaan nen Jehova iray totoo to?
11 Inkadaakan. Say mundo et naeerasan ed espiritual. Oniay impasakbay na Biblia: “Nia, onsabi ray agew, kuan nen Katawan a Jehova, a payakar ko naani so eras ed dalin, aliwa ya eras ed tinapay, odino pega ed danum, noag ingen pandengel ed saray salita nen Jehova.” (Amos 8:11) Kasin naeerasan met iray mibabaley na Panarian na Dios? Impasakbay nen Jehova so pandumaan na totoo to tan na saray mamubusol ed sikato: “Nia, saray aripen ko mangan ira naani, balet sikayo naerasan kayo; nia, saray aripen ko oninum ira naani, balet sikayo napgaan kayo naani; nia, saray aripen ko manliket ira naani, balet sikayo nabaingan kayo.” (Isa. 65:13) Kasin naoobserbaan moy pakasusumpal na satan?
12 Saray espiritual ya probisyon et singa unaagus ya ilog, ya onaawang tan onaaralem. Saray based Biblian publikasyon tayo, ontan met ed saray rekording tan video, saray aral tan kombension, tan saray ipa-publish ed Web site tayo—et singa agmanundan baleg a daluyon na espiritual a naakan diad sayan mundon naeerasan ed espiritual. (Eze. 47:1-12; Joel 3:18) Agta makapalikliket ya nanengneng ed inagew-agew so pakasusumpal na saray sipan nen Jehova nipaakar ed espiritual ya inkadaakan? Kasin seseguroen mon regular kan mamangan ed lamisaan nen Jehova?
13. Panon mon naiimatonan so pakasusumpal na sipan nen Jehova nipaakar ed saray bulag ya akanengneng tan telek ya akadngel?
13 Mabiskeg ya espiritualidad. Kasmak natan so espiritual ya inkabulag tan inkatelek. (2 Cor. 4:4) Anggaman ontan, papaabigen na Kristo iray sakit tan kaleteyan na totood mundo. Akanengneng ka lay telek ya akadngel tan bulag ya akanengneng? No naiimatonan mon naaamtaan na totoo so katuaan na Salitay Dios, tan ipupulisay da ray tilan bangat na relihyon ya sengegay inkabulag tan inkatelek da nensaman, naiimatonan moy pakasusumpal na sayan sipan: “Dia ed saman ya agew say telek narengel to so saray salita na libro, tan saray mata na bulag makanengneng ira naani ed paway na inkakilot tan kabilungetan.” (Isa. 29:18) Diad interon mundo, nilibon totoo so tinaon ya napapaabig ed espiritual. Kada toon oneekal ed Makapanyarin Babilonia pian nakaiba tayod panagdayew diad espiritual a paraiso et mabiskeg a paneknek ya tua iray sipan nen Jehova!
14. Anton paneknek so dalepdepen tayo pian lalo itayon manmatalek ed saray sipan nen Jehova?
14 Karga na kada kapitulo na sayan libro so mabiskeg a paneknek ya diad panaon na anggaan et igigiya na Kristo iray papatumbok to diad tuan espiritual a paraiso. Komon ta itultuloy tayon dalepdepen iray dakel a bendisyon na satan a paraiso natan. No gawaen tayo itan, lalo itayon manmatalek ed saray sipan nen Jehova diad arapen.
“Onsabi Komon so Panarian Mo”
15. Akin ya segurado tayon magmaliw a paraiso so dalin?
15 Manlapu la nensaman, linawa nen Jehova ya magmaliw a paraiso so interon dalin. Impanayam toy Adan tan Eva diad paraison hardin, tan ingganggan to ran manparakel tan asikasoey amin ya pinalsa. (Gen. 1:28) Balet, dinengel day Satanas tan nanrebelde ra, kanian pati saray ananak da et apilanor ed ag-inkaperpekto, kasalanan, tan patey. Anggaman ontan, agbalot anguman so gagala nen Jehova. Lanang ya susumpalen nen Jehova so ibabaga to. (Basaen so Isaias 55:10, 11.) Kanian segurado tayon napano na ananak di Adan tan Eva so interon dalin. Asikasoen da met so paraison dalin pati amin ya pinalsa nen Jehova. Onsabi panaon, sigpot ya nasumpal imay propesiyad saray naaripen ya Judio nipaakar ed bilay diad paraiso. Amtaen tayo irayan alimbawa.
16. Panon ya indeskribe na Biblia so kaligenan ya naeksperiensya tayod Paraiso?
16 Kaligenan. Samay makapalikliket ya propesiyad Isaias 11:6-9 et sigpot a nasumpal anggan diad literal ya paraan. Saray lalaki, bibii, tan ugugaw et maligen lan makaonlad nanduruman pasen ed dalin. Anggapo lay too odino ayep ya takotan tayo. Imadyin mo pay panaon sano napanayaman lay interon planeta tayo, makalangoy kad saray ilog, linok, tan dayat; makapasyar kad saray kapalandeyan; tan makaonla kad kaumaan ya matalek kan anggapoy nagawan mauges ed sika. Tan agka natatakot anggano labi la. Ontua so walad Ezequiel 34:25, ya ‘makapanayam so totoo na Dios a mataletalek dia ed kalawakan, tan onugip ira ed takel.’
17. Akin et segurado tayon daakan ya itarya nen Jehova so pankaukolan tayo sano manuley lad interon dalin so Panarian?
17 Inkadaakan. Imadyin mo pay panaon sano anggapo lay irap, malnutrisyon, eras, odino ahensian parad saray maniirap. Say inkadaakan ed espiritual na totoo na Dios natan et garantiya ya itarya na Mesianikon Ari so amin a pankaukolan na saray uuleyan to. Nen wadiad dalin si Jesus, impanengneng to ya natoor to iratan a sipan. Pinakan to ray nilibon totoo ya narasan panamegley labat na pigaran tinapay tan sira. (Mat. 14:17, 18; 15:34-36; Mar. 8:19, 20) Sano manuley lad interon dalin so Panarian na Dios, sakey iya ed saray propesiyan literal a nasumpal: “Sikato iter to naani uran a nipaakar ed binim ya itanem mo ed dalin; tan say tinapay manlapu ed bunga na dalin, tan sikato naani mataba tan daakan. Dia ed satan ya agew mantagano so saray ayep mo ed saray maawang a pankabkaban.”—Isa. 30:23.
18, 19. (a) Antoy ipapanengneng na propesiyad Isaias 65:20-22? (b) Panon a nibagan say agew tayo et “singa saray agew na sakey a kiew”?
18 Natan, maslak ed saray totoo et anggapoy komportablen abung odino marakep tan makapaliket a trabaho ra. Diad sayan kurakot a sistema, dakel so impasyan mantratrabaho balet imbes ya nagunggonaan ira tan say pamilya ra, say minanabang et saray mayaman tan maagum a totoo. Imadyin yo pay kipapasen sano nagawa lad interon mundo iyan propesiya: ‘Mangipaalagey iray abung, tan manayam ira ditan; et mantanem iray ubas, tan mangan ira ed saray bunga ra. Ag-ira mangipaalagey et sananey so manayam; ag-ira mantanem et sananey so mangan; ta singa saray agew na sakey a kiew ontan iray agew na baley ko, et saray pinilik manliket ira a maando ed saray gawa na saray lima ra.’—Isa. 65:20-22.
19 Antoy labay ya ibaga na say agew tayo et “singa saray agew na sakey a kiew”? No onalagey kad abay na balbaleg a kiew, kasin mandinayew kad karukey na bilay to—ompan mas matatken ni nen say lakim ed pueg? Nayarin naisip mo ya no mansiansia kan aliwan perpekto, mas mapaot nin aminpiga-piga so bilay to ’tan a kiew nen say sika. Talagan maar-aro si Jehova ta impaseguro tod sikatayo ya no onsabi so Paraiso, magmaliw ya andukey tan mareen so bilay tayo! (Sal. 37:11, 29) Onsabi panaon, anggan saray kakiewan ya andukey so bilay da et ipasen tayon antikey labat so bilay da, singa dika no ikomparad bilay tayon andi-angga!
20. Panon ya nawalaan na perpekton laman iray matoor ya uuleyan na Panarian?
20 Perpekton laman. Diad sayan mundo, anggapoy pipilien na sakit tan patey. Diad tua, amin tayo et mansasakit—naalisan na makapatey a sakit a tatawagen ya kasalanan. Say saksakey a tambal et say dondon bagat na Kristo. (Roma 3:23; 6:23) Legan na Sanlibon Taon ya Uley nen Jesus tan na kakaiba to, tulongan da ray totoo pian sigpot ya minabang ed satan a bagat, kalkalna dan ekalen so amin a kasalanan na matoor a totoo. Sigpot ya nasumpal so propesiya nen Isaias: “Say manaayam agto naani ikuan, Mabeblay ak. Saray ombaley a manayam diman napaandi naani inkauges da.” (Isa. 33:24) Imadyin mo pay panaon sano anggapo lay bulag, telek, o piley. (Basaen so Isaias 35:5, 6.) Anggapoy sakit ya agsarag ya paabigen nen Jesus—balanglan pisikal, mental, odino emosyonal. Magmaliw lan perpekto so laman na saray matoor ya uuleyan na Panarian!
21. Antoy nagawad patey, tan akin et makaligliwa ed sika itan ya sipan?
21 Antoy nagawad patey, say agnapaliisan ya resultay kasalanan? Satan ya “unor a kabusol” tayo et agnalabanan na amin ya aliwan perpekton too. (1 Cor. 15:26) Balet, kasin parad si Jehova et makapataktakot itan a kalaban? Imanoey impasakbay nen Isaias: “Inakmon to so patey ed ando lan ando; et say Katawan a Jehova punasen to naani so saray lua ya unagus ed saray amin a lupa.” (Isa. 25:8) Kasin naiimadyin mo itan? Anggapo lay punerarya, sementeryo, odino lua lapud ermen! Say onsalat et lua na liket lapud panusumpal nen Jehova ed sipan to ya bilayen lamet iray inaatey! (Basaen so Isaias 26:19.) Naandi lad satan so ermen ya resultay patey.
22. Antoy nagawa sano sigpot lan sumpalen na Mesianikon Panarian so linawa na Dios diad dalin?
22 Kayari na Sanlibon Taon, sigpot lan sumpalen na Panarian so linawa na Dios diad dalin, tan ipalima la na Kristo ed Ama to so pananguley. (1 Cor. 15:25-28) Perpekto lad satan iray totoo tan akaparaan la ran mangarap ed unor a subok sano ibulos si Satanas diad impakapriso tod kaaralman. Insan, mekmeken la na Kristo so mauges ya uleg tan amin ya onsusuportad sikato. (Gen. 3:15; Apo. 20:3, 7-10) Balet, maabig so pansumpalan na amin ya matoor ed si Jehova tan mangaarod sikato. Nayarin anggapo lay sankarakepan ya balikas a makapangideskribe ed nagawa noag sayan pinuyanan ya sipan: Saray matoor et “magmaliw iran ananak na Dios a walaan na maglorian kawayangan.”—Roma 8:21.
23, 24. (a) Akin ya seguradon nasumpal iray sipan na Dios? (b) Antoy determinadom a gawaen?
23 Saratan a sipan et aliwan kugkugip odino pangarap labat. Seguradon nasumpal iray sipan nen Jehova! Akin? Pawilen tayo pa may imbaga nen Jesus ya apantongtongan tayo diad unonan kapitulo na sayan libro. Imbangat to ray papatumbok to ya ipikasid si Jehova: “Onsabi komon so panarian mo. Nagawa komon so linawam, a singa ed tawen, ontan met diad dalin.” (Mat. 6:9, 10) Aliwa labat ya imahinasyon so Panarian na Dios. Tua itan! Manuuley la itan natan diad tawen! Diad loob la na 100 taon, sinumpal na Panarian iray sipan nen Jehova tan naiimatonan tayo itan ed Kristianon kongregasyon. Segurado itayo sirin ya nasumpal so amin ya sipan nen Jehova sano manuley lad interon dalin so Panarian na Dios!
24 Amta tayon onsabi so Panarian na Dios. Amta tayon totooren nen Jehova so amin ya insipan to. Akin? Ta MANUULEY LAY PANARIAN NA DIOS! Say tepet ed balang sakey ed sikatayo et, ‘Manpapauley ak kasi ed Panarian?’ Komon ta gawaen tayoy anggaay nayarian tayon manpasakop natan bilang matoor ya uuleyan na Panarian, pian minabang itayod perpekto tan matunong ya uley to ed andi-angga!


c: text/html

text:
ONLIING! Enero 2015 | Saray Kaukolan Mon Naamtaan ed Sakit ed Isip
Grabe so epekto na sakit ed isip, akin balet et dakel a totoo ya walay sakit dad isip et agmanpapadoktor?
MANUNAN ARTIKULO
Saray Kaukolan Mon Naamtaan ed Sakit ed Isip
Siameran nagawaan yo pian nasarag so sakit ed isip.
Pangobserba ed Nagagawad Mundo
Kaibad saray topic: ayep ya sankarukeyay bilay, naeekatan lay sakey a kabkabat ya dayat, tan say panaon ya sankarakelay naaatakid puso.
TULONG PARAD PAMILYA
No Mantitila so Anak Mo
Antoy nepeg mon gawaen no mantitila so anak mo? Ipaliwawa na sayan artikulo so bilin na Biblia ya ontulong ed sikan ibangat ed anak mo ya importante so pangibagay tua.
Melmelag Balet Mamata!
Say sakey labat ya mata na sayan pinalsa et baleg ni nen say utek to.
ISTORYAY BILAY
Awalaan Ak na Ilalo Nen Kakkaukolan Ko
Lapud aksidente, aparalisay Miklós Aleksza nen 20 años to. Panon ya akatulong so Biblia ed sikato pian nawalaay tuan ilalo ya walay mas maliket ya arapen?
SAY EBAT NA BIBLIA
Imahen
Kasin angusar iray inmunan Kristiano na imahen ed panagdayew da?
“Malinlinew tan Mabisbiskeg a Simbolo”
Akin et agla inapiger so ageray a bilding manlapu nen 1945 diad Hiroshima, Japan? Basaen so nipaakar ed sayan nikadkaduman bilding tan no antoy koneksion tod saray sipan na Biblia ya nagawad arapen.
Arum nin Walad Online
Magmaliw ya Maong tan Maiter
Bantayan no panon ya mas maliket si Caleb tan Sophia nen nagmaliw iran maiter ed sakey tan sakey.

robotstxt: allowed

filter: keep


text:
Sikayoran Kristianon Pamilya—‘Mansiansian Aliing’
Sikayoran Kristianon Pamilya—‘Mansiansian Aliing’
“Mansiansia itayon aliing tan mantultuloy itayon manlikas.”—1 TES. 5:6.
1, 2. Antoy nakaukolan pian say pamilya et makapansiansian aliing ed espiritual?
ONIAY insulat nen apostol Pablo ed saray Kristiano diad Tesalonica sanen tinukoy to so “baleg tan makapataktakot ya agew nen Jehova”: “Agagi, anggapo kayo ed kabilungetan pian nasabian na satan ya agew a singa ed saray matakew, ta sikayon amin et ananak na liwawa tan ananak na agew. Anggapo itayo ed labi odino diad kabilungetan.” Tan onia ni imbaga to: “Kanian, ag-itayo la komon nanaugip a singa gagawaen na arum, noagta mansiansia itayon aliing tan mantultuloy itayon manlikas.”—Joel 2:31; 1 Tes. 5:4-6.
2 Sayan simbawa nen Pablo ed saray taga Tesalonica et onaplika met ed saray Kristiano ya manbibilay ed “panaon na kasumpalan.” (Dan. 12:4) Diad panasingger na anggaan na sayan mauges a sistema, gagawaen nen Satanas so anggaay nayarian to pian dakel ed saray tuan Kristiano so napatunda tod panlingkor ed Dios. Maabig sirin no seryosoen tayo imay simbawa nen Pablo ya mansiansian alerto ed espiritual. Pian say Kristianon pamilya et makapansiansian aliing, kaukolan ya sumpalen na kada membro so Makasulatan ya responsabilidad da. Anto sirin so nepeg a gawaen na asawan laki, asawan bii, tan saray ananak pian makapitulongan irad ‘pansiansian aliing’ na pamilya ra?
Asawan Lalaki—Aligen so “Maong a Managpastol”
3. Unong ed 1 Timoteo 5:8, antoy kaibad responsabilidad na laki bilang ulo na pamilya?
3 “Say ulo na bii et say laki,” so kuan na Biblia. (1 Cor. 11:3) Antoy kaibad responsabilidad na laki bilang ulo na pamilya? Oniay impaneskribe na Kasulatan ed sakey ya aspekto na inkaulo: “No walay siopaman ya agto tataryaan iramay walad pudir to, tan nagkalalo la iramay membro na pamilya to, impulisay to lay pananisia tan mauges ni nen say too ya andian na pananisia.” (1 Tim. 5:8) On, kaukolan ya legpeten na asawan laki so pamilya to. Balet, pian natulongan to ran mansiansian aliing ed espiritual, aglabat mananap na pambilay. Kaukolan to met ya pabiskegen so espiritualidad na sankaabungan to, a tulongan to ran napaelet so relasyon da ed Dios. (Uli. 24:3, 4) Panon ton nagawaan itan?
4. Antoy ontulong pian napabiskeg na asawan laki so espiritualidad na sankaabungan to?
4 “Say asawan laki et ulo na asawa to a singa say Kristo et ulo na kongregasyon,” kanian kaukolan ton aralen tan aligen so paraan na panangidaulo nen Jesus ed kongregasyon. (Efe. 5:23) Konsideraen pa no panon ya indeskribe nen Jesus so relasyon tod saray papatumbok to. (Basaen so Juan 10:14, 15.) Antoy ontulong pian napabiskeg na asawan laki so espiritualidad na sankaabungan to? Nia ay: Kaukolan ton aralen iray imbaga tan ginawa na “maong a managpastol,” si Jesus, tan “tumboken [ton] maapit iray bakat to.”—1 Ped. 2:21.
5. Kaunongay pikabat na Maong a Managpastol ed kongregasyon?
5 Say relasyon na managpastol tan saray karnero to et akadepende ed talek tan pikabat dad sakey tan sakey. Amta na managpastol so amin a detalye nipaakar ed karnero to. Ontan met, kabat tan panmamatalkan na karnero so managpastol. Nabidbir day boses to tan tutuloken da itan. “Kabat ko iray karnerok tan saray karnerok et kabat da ak,” so kuan nen Jesus. Kabkabat ton maong so kongregasyon. Say Griegon salita dia ya nipatalos a “kabat” et mankabaliksay “personal, sigpot a pakapikabat.” On, kabkabat na Maong a Managpastol so kada karnero to. Amta to ray pankaukolan, kakapuyan, tan abilidad na balang sakey. Anggapoy agto amta nipaakar ed saray karnero to. Tan kabkabat met na saray karnero so managpastol tan manmamatalek irad panangidaulo to.
6. Panon ya naalig na asawan lalaki so Maong a Managpastol?
6 Pian naalig na asawan laki so inkaulo nen Kristo, kaukolan ya ipasen toy sarili to bilang managpastol tan ipasen ton singa karnero iray membro na pamilya to. Nepeg ton panggunaetan a kabaten a maong so pamilya to. Talaga kasin nagawaan itan na asawan laki? On. Nagawaan to itan no maong so pitotongtong tod amin a membroy pamilya to, dengelen to ray kapagaan da, idaulo to ray aktibidad na pamilya, tan maalwar ya manggaway desisyon nipaakar ed panagdayew na pamilya, pipiaral, panagpulong, panagpasyar, tan panagligliwaan. Sano napatnagan ed alimbawa tan desisyon na Kristianon asawan laki ya kabkabisado toy Salita na Dios tan kabkabat to ray membro na pamilya to, mas matalek ira ed panangidaulo to. Sakey ni, nalikna toy liket lapud nanenengneng ton mansiasiansia ran nankakasakey ed tuan panagdayew.
7, 8. Panon a naalig na asawan laki so Maong a Managpastol diad panangipanengneng na panangaro ed pamilya to?
7 Aaroen met na sakey a maong a managpastol iray karnero to. Sano aaralen tayo ray salaysay na Ebanghelyo nipaakar ed bilay tan ministeryo nen Jesus, talagan naapresya tayoy panangaron impanengneng tod saray disipulo to. Inter to ni ingey ‘kamarerwa to parad saray karnero to.’ Nepeg ya aligen na asawan lalaki si Jesus diad pangipanengneng day panangaro ed saramay nimatalek ed sikara. No labay na asawan laki a sikatoy abobonan na Dios, aliwan maruksa so pideneng tod akulaw to, noagta lawas ton aroen, “no panon a say Kristo et inaro to met so kongregasyon.” (Efe. 5:25) Nepeg ya maaro tan makonsidera so pitongtong tod asawa to, ta sikatoy makanepegan ed panamagalang.—1 Ped. 3:7.
8 Diad panamabaleg na ananak, nepeg ya iyaplika na ulo na pamilya iray prinsipyo na Biblia. Balet, seguroen ton nipapalikna toy panangaro tod sikara. Nepeg ya disiplinaen to ra diad maaron paraan. Walaray ugugaw ya mankaukolan na mas dakel a panaon antis dan natalosan no antoy nepeg dan gawaen, kanian nepeg a dukeyan na ama so pasensia to. Sano lawas tutumboken na asawan lalaki so ehemplo nen Jesus, nalikna na pamilya ra ya say abung et maligen a pasen. Panliliketan da so espiritual a kaligenan ya adeskribe ed kanta na salmista.—Basaen so Salmo 23:1-6.
9. Singa si patriarkan Noe, antoy responsabilidad na Kristianon asawan lalaki, tan antoy ontulong ed sikaran nagawaan itan?
9 Nambilay so patriarkan si Noe diad samay panaon ya “dinelap [na Dios] so mundo na agmaridios a totoo.” Balet ta inliktar nen Jehova si Noe tan say pamilya to. (2 Ped. 2:5) Responsabilidad nen Noe ya tulongan so pamilya to ya makaliktar ed Delap. Ontan met so responsabilidad na saray Kristianon ulo na pamilya diad sarayan kaunoran ya agew. (Mat. 24:37) Talagan importante sirin ya aralen day ehemplo na “maong a managpastol” tan panggunaetan dan aligen!
Asawan Bibii—‘Ipaalagey so Sankaabungan Yo’
10. Kasin abebbebay betang na asawan bibii lapud pampapasakop dad asawa ra? Ipaliwawa.
10 Insulat nen apostol Pablo: “Komon ta manpasakop iray asawan bibii ed kaasawaan da a singa pampapasakop da met ed Katawan.” (Efe. 5:22) Aglabay ya ibaga na saya ya abebbeba so betang na bibii. Oniay imbaga na tuan Dios antis ton palsaen si Eva: “Aliwan maong a manbukbukor so too; igawaan ko na sakey a manepeg a katulongan to.” (Gen. 2:18) Bilang “katulongan,” susuportaan na asawan bii so asawa to legan ya susumpalen na asawan laki iray responsabilidad tod pamilya ra. Sayan betang na asawan bii et talagan kagalgalang.
11. Panon ya “ipaalagey” na uliran ya asawan bii so sankaabungan to?
11 Say uliran ya asawan bii et “ipaalagey” to so sankaabungan to. (Basaen so Uliran 14:1.) Agrerespetoen na makulangkulang a bii so uksoyan na inkaulo, balet say makabat ya bii et aralem so respeto tod satan. Imbes ya aligen to so masugnar tan rebelyoson awawey na sayan mundo, sikatoy mapasakop ed asawa to. (Efe. 2:2) Ilalabir na makulangkulang a bii iray kakapuyan na asawa to, balet say makabat ya bii et panggunaetan ton onaralem ni so respeto na ananak da tan na arum a too ed asawa to. Sikatoy maalwar ya agto melmelagen so inkaulo na asawa to, ya agto pantamian odino kolkolen. Wadtan met so nipaakar ed panag-badyet. Nayarin daraken na makulangkulang a bii so kuarta na pamilya. Aliwan ontan balet so masuportan asawan bii. Mikokoopera ed asawa to diad pinansyal iran bengatla. Sikatoy masimpit ed kuarta. Agto dedesdesey asawa to ya onanap lan onanap.
12. Antoy nitulong na asawan bii pian ‘mansiansian aliing’ so pamilya to?
12 Ontutulong so uliran ya asawan bii pian ‘mansiansian aliing’ so pamilya diad isuporta tod asawa to ed pangibangat na espiritual iran bengatla diad ananak da. (Uli. 1:8) Sikatoy masuporta ed Panagdayew na Pamilya ra. Ontan met, suportaan toy asawa to diad panamilin tan panagdisiplina ed ananak da. Talagan sikatoy duma ed makulangkulang ya asawan bii, ya lapud makapuy a kagagawa to et naapektoay pisikal tan espiritual a bunigas na ananak to!
13. Akin et importantin suportaan na asawan bii so asawa to diad pansasagpot to parad teokratiko iran kimey?
13 Antoy nalilikna na masuportan asawan bii sano dakel so kimey na asawa to diad Kristianon kongregasyon? Seguradon malikeliket! Panliketan toy pribilehyo na asawa to, balanglan sikatoy sakey ya katulongan (odino, ministeryal) a lingkor, elder, odino membro na Hospital Liaison Committee o Kingdom Hall Operating Committee. Seguradon kaukolay sakripisyo pian nasuportaan toy asawa to panamegley na salita tan gawa. Balet, amta ton say pansasagpot na asawa to parad teokratiko iran kimey et ontulong pian mansiansian aliing ed espiritual so interon pamilya.
14. (a) Diad anton situasyon a nairapan ya onsuporta so asawan bii, tan antoy ontulong ed sikato diad ontan iran situasyon? (b) Panon a makapitulongan so asawan bii parad pankaabigan na interon pamilya?
14 Nayarin nairapan ya onsuporta so asawan bii sano agto miabobon ed desisyon na asawa to. Anggaman ontan, siansia nin ipanengneng toy “mareen tan maulimek ya espiritu” tan mitulongan pian maabig so pansumpalan na desisyon na asawa to. (1 Ped. 3:4) Aaligen na maong ya asawan bii so ehemplo na matoor ya bibii nensaman, singa di Sara, Rut, Abigail, tan say ina nen Jesus, si Maria. (1 Ped. 3:5, 6) Aaligen to met so alimbawa natan na saray maedad lan bibiin ‘mapagalang so kakikiwas da.’ (Tito 2:3, 4) Diad pangaro tan panrespeto to ed asawa to, say uliran ya asawan bii et mitutulongan pian onelet so relasyon dan sanasawa tan parad pankaabigan na interon pamilya. Say abung et maligen tan pakainawaan a pasen lapud panangasikaso to. Parad maespiritual ya asawan laki, say masuportan asawa et talagan mabmabli!—Uli. 18:22.
Kalangweran—‘Iteen so Kamataan Yo ed Saray Bengatlan Agnanengneng’
15. Panon a makapitulongan iray kalangweran ed atateng da pian ‘mansiansian aliing’ so pamilya?
15 Sikayoran kalangweran, panon kayon makapitulongan ed atateng yo pian ‘mansiansian aliing’ ed espiritual so pamilya yo? Nonot yo so premyon ipaparaan nen Jehova parad sikayo. Nayarin nen ugugaw kayo ni et angusar iray atateng yo na saray litrato na Paraiso pian ibangat kayo. Diad ibabaleg yo, nayarin inusar day Biblia tan saray publikasyon tayo pian naimadyin yoy bilay ya andi-anggaan diad balon mundo. Natulongan kayon ‘mansiansian aliing’ no lawas kayon akapokus ed panaglingkor ed si Jehova tan no iplano yoy bilay yo parad satan.
16, 17. Antoy nepeg a gawaen na saray kalangweran pian manalo irad lumba parad bilay?
16 Ipapuso imay imbaga nen apostol Pablo a nabasad 1 Corinto 9:24. (Basaen.) Legan mon ombabatik ed lumba parad bilay, nepeg ya sankanonot moy panalom. Pilim so klase na panagbilay a manresulta ed pakaawat moy premyon bilay ya andi-anggaan. Walaray nakal so imano ra ed premyo lapud inyuna ray materyal iran bengatla. Makapuy itan a desisyon! No say planom et manpayaman, ag-itan manresultad tuan liket. Temporaryo labat iray bengatlan nasaliw na kuarta. “Balet saray bengatlan agnanengneng et andi-anggaan.” Antoy gawaen mo sirin ey? ‘Iteen moy matam ed saray bengatlan agnanengneng.’—2 Cor. 4:18.
17 Kaibad “saray bengatlan agnanengneng” iray bendisyon na Panarian. Iplanom so bilay mo pian saray desisyon mo et ontulong ed sikan naawat iratan a bendisyon. Naliknam so tuan liket no usaren moy bilay mod panlingkor ed si Jehova. Diad panlilingkor mod tuan Dios, nawalaan kay dakel a pankanawnawan dampoten iray teokratikon kalat, natan tan diad arapen. * No walaray realistikon kalat mod espiritual, natulongan kan mansiansian akapokus ed panlingkor ed Dios legan mon sankanonot so pangawat moy premyon bilay ya andi-anggaan.—1 Juan 2:17.
18, 19. Panon a naseguro na sakey a kalangweran a nipapuso to lay katuaan?
18 Say unonan kundang a mamaarap ed bilay et say pangipapusod katuaan. Kasin ginawam la itan? Tepetay sarilim: ‘Kasin maespiritual ak ya too, odino akadepende ak ed atateng ko diad pibibiang kod saray espiritual ya aktibidad? Kasin manggagawa ak na paraan pian niwala ed siak iray kualidad a mamaliket ed Dios? Kasin seseguroen kon regular ak ed saray aktibidad parad tuan panagdayew, singa say panagpikasi, personal a panagaral, pipiaral, tan panagpulong? Kasin pampepelengan kon paeletey relasyon kod Dios pian onapit ak ed sikato?’—Sant. 4:8.
19 Dalepdepen so ehemplo nen Moises. Anggaman duman kultura so binalegan to, mas pinili toy magmaliw a kaiba na saray mandadayew ed si Jehova nen say “patawag ya anak na marikit nen Faraon.” (Basaen so Hebreos 11:24-27.) Sikayoran Kristianon kalangweran, kaukolan ya determinado kayo met a matoor ya lingkoran si Jehova. No ontan so gawaen yo, nalikna yoy tuan liket, nausar yoy bilay yo natan diad sankaabigan a paraan, tan nabembenan yon malet so “peteg a bilay.”—1 Tim. 6:19.
20. Siopay makaawat na premyo diad lumba parad bilay?
20 Diad saray lumba nensaman, saksakey labat so manalo. Aliwan ontan balet diad lumba parad bilay. Linawa na Dios ya “nilaban so amin a klase na totoo tan nawalaan ira na suston pikakabat ed katuaan.” (1 Tim. 2:3, 4) Dakel lay akasumpal ed sayan lumba, tan dakel ni kaibam ya ombabatik natan. (Heb. 12:1, 2) Say makaawat na premyo et saramay ag-onsusuko. Kanian gawam so anggaay nayarian mon manalo!
21. Antoy aralen diad onsublay ya artikulo?
21 Say ‘isabi na baleg tan makapataktakot ya agew nen Jehova’ et segsegurado. (Mal. 4:5) Diad isabi na satan, komon ta agnabigbigla iray Kristianon pamilya lapud ag-ira akaparaan. Importante sirin ya sumpalen na amin a membro na pamilya so Makasulatan ya responsabilidad da. Anto ni nagawaaan yo pian mansiansia kayon alerto ed espiritual tan onelet so relasyon yo ed Dios? Naaralan diad onsublay ya artikulo so taloran aspekto ya makaapektod espiritualidad na interon pamilya.
[Paimano ed leksab]
^ par. 17 Nengnengen so Say Panag-Bantayan, Nobyembre 15, 2010, pahina 12-16; Hulyo 15, 2004, pahina 21-23.
Antoy Naaralan Mo?
• Akin et importantin ‘mansiansian aliing’ iray Kristianon pamilya?
• Panon a naalig na asawan lalaki so Maong a Managpastol?
• Antoy gawaen na uliran ya asawan bii pian nasuportaan toy asawa to?
• Panon a makatulong iray kalangweran pian mansiansian aliing ed espiritual so pamilya ra?
[Tepetepet Parad Panagaral]
[Litrato ed pahina 9]
Parad maespiritual ya asawan laki, say masuportan asawa et talagan mabmabli


text:
ONLIING! No. 2 2018 | 12 Sekreto na Maliket ya Pamilya
12 Sekreto na Maliket ya Pamilya
Amayamay lay narerengelan tayon rason no akin ya nabubuyak iray pamilya. Pero anto ray rason no akin ya maliket so arum ya pamilya?
Manlapud 1990 anggad 2015, say bilang na saray mandidiborsyo diad United States ya mantaon na masulok ya 50 et adoble, tan saray masulok ya 65 et triple.
Ag-amta na atateng so panisiaan da: Say arum ya eksperto et irerekomenda dan lanang ya irayew so anak da, irerekomenda balet na arum ya istriktoan iran maong.
Saray kabataan et anggapod sikara iray dunong ya kaukolan da pian magmaliw iran responsablin adulto.
Anggaman ontan, diad tua . . .
Saray sanasawa et sarag dan pagmaliwen a maliket tan permanente so relasyon da.
Saray atateng et sarag dan maaron disiplinaen iray ananak da.
Saray kabataan et sarag day nawalaan na dunong ya kaukolan da no magmaliw la ran adulto.
Panon? Ipaliwawa ed sayan isyu na Onliing! so 12 sekreto na maliket ya pamilya.
1: Katooran ed Sipanan
Taloran praktikal ya suhestion ya ontulong ed sanasawa pian mansiansian malet so relasyon da.
2: Teamwork
Kasin say asawam et singam labat roommate?
3: Respeto
Amtaen no anto ray nepeg mon ibaga tan gawaen ya makatulong pian nasegurom ya nipapanengneng moy respetom ed asawam.
4: Panamerdona
Antoy makatulong pian napalampas moy ginawa na asawam?
5: Komunikasyon
Taloran importantin makatulong pian mas onapit kayod ananak yo.
6: Disiplina
Kasin nabawasan so kompiyansa ed sarili na anak mo no disiplinaen mo?
7: Prinsipyo
Anto ran prinsipyo so nepeg yon ibangat ed ananak yo?
8: Alimbawa
No labay yon unoren na ananak yo iray ibabaga yo, nepeg ya nanengneng da a gagawaen yon mismo iratan.
9: Inkatoo
Panon ya napanindigan na saray kabataan iray papanisiaan da?
10: Napantiwalaan
No mansagpot kan naala so tiwala na atateng mo, makatulong itan pian onkalakal ka.
11: Inkakuli
No aralen moy mankuli ed trabahom bilang kabataan, ontulong itan ed sika diad saray gawaen mo diad arapen.
12: Goal
No nagawaan mo ray goal mo, mas walay kompiyansam ed sarilim, mas onapit kad saray kakaarom, tan mas maliket ka.
Kaaruman ya Tulong Parad Pamilya
Mangiiter so Biblia na napanmatalekan ya bilin pian magmaliw ya maliket so relasyon yon sanasawa tan say pamilya yo.


text:
Imposiblin napaliket so Dios no anggapoy pananisia (6)
11 Say pananisia et say mabiskeg a panagmatalek a seguradon nagawa imay iilaloan,+ say malinew ya ebidensya* na saray bengatlan tua anggano agnanengneng.2 Ta diad panamegley na satan, saray totoo nensaman* et akaawat na maabig a pantasi manlapud Dios.3 Lapud pananisia, natatalosan tayo a saray sistema na bengabengatla* et niletneg ed panamegley na salitay Dios, kanian saray bengatlan nanengneng et niwala manlapud saray bengatlan agnanengneng.4 Lapud pananisia, si Abel et angiyapay ed Dios na bagat a mas maabig nen say bagat nen Cain,+ tan diad panamegley na satan a pananisia et sikatoy tinasian a matunong, ta inabobonan na Dios iray* regalo to,+ tan anggaman inatey la et sikatoy mansasalita ni+ diad panamegley na pananisia to.5 Lapud pananisia, si Enoc+ et inyalis pian agto nanengneng so ipapatey, tan aglan balot aromog lapud sikatoy inyalis na Dios;+ ta antis a niyalis et sikatoy akaawat na pantasi ya apaliket ton maong so Dios.6 Sakey ni, no anggapoy pananisia et imposiblin napaliket so Dios, ta siopaman ya onaasingger ed Dios et nepeg a manisia a sikatoy wala tan tumangan to iramay masimoon a manaanap ed sikato.+7 Lapud pananisia, si Noe,+ sanen akaawat na pasakbay na Dios nipaakar ed saray bengatlan agni anengneng,+ et impatnag toy takot ed Dios tan angipaalagey na biong+ pian niliktar so sankaabungan to; tan diad panamegley na sayan pananisia et kinondena to so mundo,+ tan sikatoy nagmaliw a tomatawir na inkatunong a resulta na pananisia.8 Lapud pananisia, si Abraham,+ sanen tinawag na Dios, et tinmulok diad inyakar tod sakey a pasen ya iter ed sikato bilang tawir; sikatoy linma, anggano agto amta no iner so laen to.+9 Lapud pananisia, sikatoy nanayam bilang dayo ed insipan a dalin, diad sananey a dalin,+ a nanayam ed saray tolda+ a kaiba toy Isaac tan si Jacob, saray kaiba ton tomatawir ed satan lanlamang a sipan.+10 Ta aalagaren toy syudad a walaan na saray tuan pundasyon, a say nandesinyo* tan nampaalagey et say Dios.+11 Ontan met, lapud pananisia, si Sara et akaawat na pakayarin manlukon,* anggano akulaw la,*+ ta impasen ton matoor* imay Sakey ya angisipan.12 Lapud saya, samay sakey a laki, ya impasen ya agla makailalak,*+ so nanlapuan na saray ananak+ a singa karakel na saray bitewen ed tawen tan singa agnabilang a buer diad gilig na dayat.+13 Amin iraya et inaatey a walaan na pananisia, anggano agda naawat so kasumpalan na saray sipan;+ balet anengneng da iratan manlapud arawi+ tan nampirpirawatan da tan inyabawag da a sikaray dayo tan temporaryon miaayam ed dalin a kawalaan da.14 Ta saramay mangibabaga ed satan et ipapatnag da a maseet iran manaanap na pasen a magmaliw a kayarian da.15 Ingen, no naynay dan nonoten imay pasen a tinaynan da,+ wala komon so pankanawnawa ran ompawil.16 Balet natan et pampipirawatan da so mas maabig a pasen, salanti, samay pasen a mitukoyan ed tawen. Kanian, ag-imbaing na Dios a sikatoy tawagen dan Dios da,+ ta walay imparaan ton sakey a syudad parad sikara.+17 Lapud pananisia, si Abraham, sanen asubok,+ et singa to la inyapay si Isaac—samay laki a maliket ya angawat ed saray sipan et akaparaan a mangiyapay ed bogbogtong ya anak to+—18 anggano imbaga lad sikaton: “Say tawagen ya ilalak mo* et manlapud si Isaac.”+19 Balet inisip to a nayarian na Dios a paolien so anak to manlapud inaatey, tan inawat to so anak to manlapud patey tan saya et kinmanan ilustrasyon.+20 Ontan met, lapud pananisia, si Isaac et benendisyonan toy Jacob+ tan si Esau+ nipaakar ed saray bengatlan onsabi.21 Lapud pananisia, si Jacob, sanen magano lan ompatey,+ et benendisyonan to ray anak a lalaki nen Jose+ tan nandayew ed Dios legan a sikatoy akabemben ed baston to.+22 Lapud pananisia, si Jose, sanen magano lan ompatey, et binitla toy nipaakar ed ipaway na saray ananak na Israel manlapud Ehipto, tan nambilin* nipaakar ed saray pukel to.*+23 Lapud pananisia, si Moises et taloy bulan ya inyamot na saray ateng to kayari na inkiyanak to,+ lapud anengneng dan sikatoy masansanting ya ugaw+ tan ag-ira tinmakot ed ganggan na ari.+24 Lapud pananisia, si Moises, sanen binmaleg la,+ et agto nilabay so patawag ya anak na samay biin anak na Faraon,+25 a mas pinili toy napairap a kaiba na totoo na Dios nen say temporaryon panliket ed kasalanan,26 lapud say napabanday bilang Sakey a Nilanaan* et impasen ton kayamanan a mas baleg ni nen saray kayamanan na Ehipto, ta inteen toy imano to ed pakaawat na tumang.27 Lapud pananisia, tinaynan to so Ehipto,+ ya agto tinakotan so sanok na ari,+ ta sikatoy nansiansian mabiskeg ed pananisia a singa sankanengneng to imay Sakey ya agnanengneng.+28 Lapud pananisia, sinelebraan toy Paskua tan angiwalsik na dala, pian samay imbakin maneral et agto pateyen iray panguloan ya anak da.+29 Lapud pananisia, dinmalan ira ed Ambalangan Dayat a singa ed amagan dalin,+ balet sanen sinali na saray Ehipsio so ondalan ditan, nalner ira.+30 Lapud pananisia, nagba iray padir na Jerico kayarin niliber iratan na totoo ed loob na pitoy agew.+31 Lapud pananisia, si Rahab a paabang a bii et ag-aderal a kaiba na saramay aliwan matulok, ta maabig so impangawat to ed saray espiya.+32 Tan anto ni ibagak? Kulang so panaon no ituloy ko nin isalaysay so nipaakar ed si Gideon,+ Barak,+ Samson,+ Jefte,+ David,+ ontan met ed si Samuel+ tan arum ni ran propeta.33 Diad panamegley na pananisia+ et tinalo da ray panarian, inletneg day inkatunong, agamoran da ray sipan,+ pinepet day sangi na saray leon,+34 anggapoy epekto ed sikara na pakayari apoy,+ aliktaran day tarem na espada,+ pinabiskeg ira sanen kinmapuy ira,+ nagmaliw iran makapanyari ed pilalaban,+ tinalo da ray onlulusob ya armada.+35 Wala ray bibii a saray inatey ya ananak da et pinaoli,+ balet wala ray lalaki a pinairap lapud agda nilabay so nibulos diad panamegley na pikompromiso,* pian nagamoran day mas maabig a kioli.36 On, saray arum et asubok diad panamegley na panagludlurey tan panaglewet, ya aliwan satan labat noagta diad impakabalor+ tan impakapriso met.+37 Tinupak ira,+ sinubok ira, nilagari ira, pinatey ira ed panamegley na espada,+ nansulong ira na saray katat na karnero tan katat na kanding,+ tan mankakkaukolan ira, nanirap ira,+ tan minaltrato ira;+38 tan say mundo et agmakanepegan ed sikara. Nanamot-amot ira diad desierto tan kapalandeyan tan saray ungib+ tan saray abot ed dalin.39 Ingen ta amin da, anggaman akaawat ira na maabig a pantasi lapud pananisia ra, agda naawat so kasumpalan na sipan,40 pian ag-ira magmaliw a perpekto no anggapo itayo,+ lapud ninonot la na Dios ya ikdan itayo na mas maabig a bengatla.


text:
Panliketan Iray Panonot nen Jehova
“Saray panamintuaan [o panonot] mo inalak ira a singa sakey a pinagkatawir ed ando lan ando.”—SAL. 119:111.
1. (a) Anto ray nanduruman reaksion tayod saray panonot, tan akin? (b) Antoy resulta no mapaatagey so sakey a too?
NANDURUMAY reaksion tayod simbawa. Nayarin mainomay ya awaten so panonot no say angibaga et walaay autoridad, balet ompan mairap tayon awaten no say angibaga et kaedaran tayo o mas abebay posisyon to. Nanduruma met so epektod emosyon tayo. Ompan no walay animbawad sika et napakiwas ka tan manpursigi kan manguman, odino nayarin naermenan o nabaingan ka ni ingen. Akin ya ontan? Say sakey ya rason et lapud inkamapaatagey. No mapaatagey so sakey ya too, isipen ton agto kaukolan so simbawa, kanian agto awaten tan ibaliwala toy importante iran panonot.—Uli. 16:18.
2. Akin et aapresyaen na saray tuan Kristiano so simbawan nanlapud Salita na Dios?
2 Aapresyaen balet na saray tuan Kristiano iray simbawa, lalo la no nanlapud Salita na Dios. Ontulong iray panonot nen Jehova pian nanengneng tayoy peligro na makapuy iran kagagawa. Alimbawa, napaliisan tayoy patit na materyalismo, seksual ya imoralidad, panagdruga, tan panagbuanges. (Uli. 20:1; 2 Cor. 7:1; 1 Tes. 4:3-5; 1 Tim. 6:6-11) Tan ‘maliket so puso’ tayo no unoren tayo ray panonot na Dios.—Isa. 65:14.
3. Anton panmoria na salmista so nepeg tayon aligen?
3 Pian naprotektaan tayoy mablin relasyon tayod si Jehova, nepeg tayon itultuloy ya unoren iray ganggan to. Maabig no aligen tayo so panmoria na salmista, ya angisulat: “Saray panamintuaan [o panonot] mo inalak ira a singa sakey a pinagkatawir ed ando lan ando; ta sikara so panggaygayagaan na pusok”! (Sal. 119:111) Kasin panliliketan tayo met iray ganggan nen Jehova, o no maminsan et iisipen tayon makapabelat iratan? Agka nadidismaya no bilang wala ray panaon ya irap mon awatey simbawa. Pabiskeg moy talek mo ya parad pankaabigan mo iray ganggan na Dios. Aralen tayo natan so taloran paraan no panon tayon nagawaan itan.
PABISKEG MOY TALEK MO PANAMEGLEY NA PIKAKASI
4. Antoy agbalot anguman ed si David?
4 Dakel so agawgawad bilay nen Arin David, balet walay agbalot anguman ed sikato—say malet ya talek tod Amalsa. Imbaga to: “Dia ed sika, O Jehova, itagey ko so kamarerwak. O Dios ko, nanmatalek ak ed sika.” (Sal. 25:1, 2) Antoy tinmulong ed si David pian ombiskeg so talek to ed Ama tod tawen?
5, 6. Base ed Biblia, antoy nibaga tayod relasyon nen David ed si Jehova?
5 Dakel ya totoo natan so makanonot labat ya manpikasi ed Dios sano naproproblema ira. Anto kasi no walay kaarom odino kanayon mo ya katongtongen to ka labat no kaukolan toy kuarta odino onkerew na tulong? No ontan, ompan isipen mon aliway motibo to. Balet aliwan ontan si David. Nanengneng ed maapit ya relasyon tod si Jehova ya mabiskeg so pananisia tan panangaro tod Dios—diad irap man o inawa.—Sal. 40:8.
6 Imanoen pa iyan balikas na panangidayew tan pisasalamat nen David ed si Jehova: “O Jehova, Katawan mi, alay kablian na ngaran mo ed amin a dalin, ya angipasen na galang mo ed tagey na saray tawen!” (Sal. 8:1) Talagan maap-apit so liknaan nen David ed si Aman Jehova! Say panangapresya tod pakapanyari tan gloria na Dios so amakiwas ed sikaton idaydayew si Jehova ed ‘amin ya agew.’—Sal. 35:28.
7. Antoy maabig ya resulta no onapit tayod Dios panamegley na pikakasi?
7 Singa si David, kaukolan ya lanang tayon mitongtong ed si Jehova pian ombiskeg so talek tayod sikato. Imbaga na Biblia: “Onapit kayo ed Dios, tan sikatoy onapit ed sikayo.” (Sant. 4:8) Say iyapit ed Dios panamegley na pikakasi et sakey met ya importantin paraan ya naawat tayoy masanton espiritu to.—Basaen so 1 Juan 3:22.
8. Akin et nepeg ya aliwan apasakey so ibabaga tayod saray pikakasi tayo?
8 Sano manpipikasi ka, kasin apasakey so ibabagam? No bilang on so ebat mo, antis ka sirin ya manpikasi, nonot mo nin maong no anto ray labay mon ibaga. No parepareho so ibabagam ed kaarom odino kanayon mo sano mitotongtong kad sikato, labay to ka ni kasin dengelen? Ompan andi la. Siempre, agbalot ibaliwala nen Jehova so impapuson pikakasi na saray matoor ya lingkor to. Balet maabig no aliwan apasakey so ibabaga tayo sano manpipikasi tayod sikato.
9, 10. (a) Anto ray matukoy ya ipila tayod pikakasi? (b) Antoy makatulong pian impapuso iray pikakasi tayo?
9 Ontan met, no labay tayoy onapit ed Dios, nepeg ya aliwan inapura so pikakasi tayo. No ibesngaw tayod si Jehova iray walad puso tayo, lalo itayon onapit tan lalon ombiskeg so talek tayod sikato. Anto ray nepeg tayon ipila ed pikakasi tayo? Ibabaga na Salita na Dios: “Diad amin a bengatla et ipaamta yo ed Dios iray kerew yo diad panamegley na pikakasi tan masimoon a pikekerew tekep na pisasalamat.” (Fil. 4:6) Diad tua, matukoy ya ipikasi so anggan anton bengatla ya walay epekto tod relasyon tayo ed Dios tan ed bilay tayo bilang lingkor to.
10 Makatulong no aralen tayo ray pikakasi na matoor iran lalaki tan bibii ya akarekord ed Biblia. (1 Sam. 1:10, 11; Gawa 4:24-31) Say Salmos et pakabasaan na saray impapuson pikakasi tan kanta ed si Jehova. Amin a klase na liknaan balanglan irap odino liket et nabasa ed saratan ya pikakasi tan kanta. Makatulong so pangusisa ed saratan pian magmaliw ya makabaliksan iray pikakasi tayod si Jehova.
DALEPDEPEN IRAY PANONOT NA DIOS
11. Akin et kaukolan tayon dalepdepen iray simbawa na Dios?
11 Imbaga nen David: “Say panonot nen Jehova et napanmatalkan, gawaen ton marunong so andiay kakabatan.” (Sal. 19:7, NW) On, magmaliw itayon marunong no unoren tayo ray ganggan na Dios. Balet, wala ray simbawa ed Biblia ya kaukolan ya dalepdepen no talagan labay tayoy makapanmatoor ed nanduruman situasyon. Say alimbawa na satan et say pansiansian matoor anggano nadedesdes itayod eskuelaan o diad trabaho, say pangunor ed ganggan na Dios ed dala, pansiansian neutral ed politika, tan pangiyaplikad prinsipyo na Biblia ed panangawes tan panag-ayos. No dalepdepen tayoy panmoria na Dios ed saratan, niparaan lay puso tayo kanian amta ti’ lay gawaen tayo sano wala ray onlesan problema. No ontan, napaliisan tayo ray makapaermen ya resulta.—Uli. 15:28.
12. Anto ray nepeg tayon dalepdepen pian naunor tayo ray panonot na Dios?
12 Legan tayon aalagaren ya nagawa iray sipan na Dios, kasin nanengneng ed kabibilay tayo ya mansiasiansia tayon aliing ed espiritual? Singa bilang, kasin manisia tayo ya talagan asingger lan naderal so Makapanyarin Babilonia? Kasin siansia nin mabilabilay ed isip tayo iray bendisyon ed arapen, singa say andi-anggaan ya bilay, no ikompara nen inmunan naamtaan tayo iratan? Kasin anggad natan et maseseg tayo nin siansia ed ministeryo tan agtayo iyuuna iray panlabayan tayo? Kasin importante nid sikatayo so ilalon kioli, say pamasantod ngaran nen Jehova, tan say pangiyalangon ed soberanya to? No dalepdepen tayo irayan tepet, natulongan itayon gawaen imay imbaga na salmista—saray panonot na Dios et magmaliw ya ‘pinagkatawir tayo ed ando lan ando.’—Sal. 119:111.
13. Akin ya wala ray agtanton natalosan na saray Kristiano nen inmunan siglo? Mangiter na alimbawa.
13 Wala ray nabasad Biblia ya agni tanton natalosan natan ta aliwa nin panaon pian ipalinew iratan nen Jehova. Aminpigan imbaga nen Jesus ed saray apostol to ya sikatoy pairapen tan pateyen. (Basaen so Mateo 12:40; 16:21.) Balet agda atalosan no antoy labay ton ibaga. Atalosan da labat itan kayari impatey tan inkioli to sanen nampanengneng ed pigaran disipulo, tan “sigpot ton nilukasan iray nonot da pian natalosan da so kabaliksan na Kasulatan.” (Luc. 24:44-46; Gawa 1:3) Ontan met, atalosan labat na saray papatumbok na Kristo ya say Panarian na Dios et niletneg ed tawen sanen niyibung lad sikara so masanton espiritu nen Pentecostes 33 C.E.—Gawa 1:6-8.
14. Diad bandad gapo na koma-20 siglo, antoy maabig ya ginawa na saray agagi anggano wala ray aliwan pakatalos dad kaunoran iran agew?
14 Diad bandad gapo na koma-20 siglo, wala met iray lingon pakatalos na saray tuan Kristiano nipaakar ed “kaunoran iran agew.” (2 Tim. 3:1) Singa bilang, nen 1914 et inisip na arum ya asingger lay iyakar dad tawen. Nen ag-itan agawa, inaral dan maong so Kasulatan tan atalosan da ya baleg ni kimey a panagpulong ya kaukolan dan gawaen. (Mar. 13:10) Kanian nen 1922, si J.F. Rutherford ya angidaulod panagpulong ed saman a panaon et oniay imbaga to ed saramay inmatendid internasyonal ya kombension diad Cedar Point, Ohio, U.S.A.: “Nia, say Ari so manuuley la! Sikayo ray manangiyabawag to. Kanian iyabawag, iyabawag, iyabawag so Ari tan say panarian to.” Manlapu lad saman, akabkabat iray lingkor nen Jehova ed pangipupulong dad “maong a balita na panarian.”—Mat. 4:23; 24:14.
15. Akin et maabig no dalepdepen tayo ray ginawa nen Jehova parad saray lingkor to?
15 No dalepdepen tayo no panon ya tinoor nen Jehova iray sipan tod saray lingkor to nensaman tan natan, ombiskeg so talek tayo ya sarasarag ton sumpalen so gagala to ed arapen. Ontan met, ontulong iray panonot na Dios pian napansiansia tayon mabilabilay ed isip tan puso tayo iray propesiya ya agni agawa. No ontan so gawaen tayo, seguradon ombiskeg so talek tayod saray sipan to.
PABISKEG MOY TALEK MO LEGAN MON DADAYEWEN SO DIOS
16. Anto ray bendisyon no lanang tayon aktibo ed ministeryo?
16 Say Dios tayon si Jehova so makapanyarin-amin, tan aktibon mankikimey. “Siopa ta ni mabiskeg a singa sika, Jehova?” so intepet na salmista. Inyarum to: ‘Mabiskeg so limam, tan niyatagey so limam a kawanan.’ (Sal. 89:8, 13) Segurado sirin ya apresyaen tan bendisyonan nen Jehova so pansasagpot tayon niyunay Panarian. Nanenengneng to ya saray lingkor to—laki o bii, ugaw o matatken—et makulikuli tan agmamangan na “tinapay na inkangiras.” (Uli. 31:27) On, labay tayon aligey Amalsa kanian maseseg tayod teokratiko iran aktibidad. No interon puso so panlilingkor tayod si Jehova, maliket itayo tan maliket to met ya bendisyonan so ministeryo tayo.—Basaen so Salmo 62:12.
17, 18. Panon ya ombiskeg so talek tayod si Jehova no tuloken tayo ray instruksion to? Mangiter na alimbawa.
17 Panon ya ombiskeg so talek ti’d si Jehova legan tayon dadayewen? Aralen tayo pa imay rekord ed Biblia sanen asingger la ray Israelita ed Insipan a Dalin. Ingganggan nen Jehova iray saserdote a manasakbat ed kaban na sipanan ya ombaliw irad Ilog Jordan. Balet nen asingger la ray Israelita, anengneng dan araldalem so ilog lapud uran. Antoy gawaen da? Mankampo ni ra kasi diad gilig na ilog tan manpalabas ni ray pigaran simba ya anggad onatapew so ilog? Andi, nanmatalek irad si Jehova tan inunor day instruksion to. Antoy agawa? Oniay ibabaga na salaysay: “Sanen akasabi ed Jordan iray saserdoten manasakbat ed Kaban tan akadakat lad danum iray sali ra . . . tinmunda iray danum ya onaagus manlapud tagey. . . . Et nansiansian akaalagey [iray saserdote] ed amagan dalin diad pegley na Jordan legan ya ombabaliw so interon Israel diad amagan dalin, anggad akabaliw lad Jordan so interon nasyon.” (Jos. 3:12-17, NW) Imadyin yo pay pandinayew na saray Israelita sanen anengneng dan tinmunday makmaksil ya agus! On, binmiskeg so pananisia na saray Israelita lapud nanmatalek irad instruksion nen Jehova.
18 Tua, agla manggagaway ontan iran milagro si Jehova parad saray lingkor to natan, balet siansian bebendisyonan toy matoor ya panlilingkor da. Say aktibon puersa na Dios so ontutulong ed sikara pian nipulong da so mensahe na Panarian ed interon mundo. Tan impaseguro na manunan Tasi nen Jehova—say apaolin Kristo Jesus—ya suportaan to ray disipulo to diad sayan importantin kimey: “Onla kayo sirin tan ibangat yo iray totoo ed amin a nasyones . . . Wala ak ed sikayo ed amin ya agew anggad sampot a panaon na mundo.” (Mat. 28:19, 20) Wala ray medyo mabaing ya Tasi ya apaneknekan dan say masanton espiritu na Dios so angiter ed sikara na pakpel pian makapitongtong irad nanduruman totoo diad ministeryo.—Basaen so Salmo 119:46; 2 Corinto 4:7.
19. Antoy panamaseguro na Biblia ed sikatayo anggano limitadoy nagagawaan tayo?
19 Wala ray agagin limitado lay nagagawaan da lapud sakit odino inkatatken. Balet, makaseguro ira ya “say Ama na maaron panangasi tan say Dios na amin a ligliwa” et natatalosan toy kipapasen na kada Kristiano. (2 Cor. 1:3) Aapresyaen toy amin a gagawaen tayo parad Panarian. Agtayo komon lilingwanan ya legan tayon gagawaey anggaay nayarian tayo, say pananisiad dondon na Kristo so manunan rason na pakaliktar tayo.—Heb. 10:39.
20, 21. Anto ray paraan pian nipanengneng tayoy talek ed si Jehova?
20 Gagawaen tayoy anggaay nayarian tayon usaren so panaon, biskeg, tan materyal a kaykayarian pian nidayew si Jehova. On, labay tayo ya interon puso tin ‘gawaen so kimey na sakey ya ebanghelisador.’ (2 Tim. 4:5) Diad tua, maliket tayon gagawaen itan ta natutulongan tayo ray totoon nawalaan na “suston pikakabat ed katuaan.” (1 Tim. 2:4) Say pangigagalang tan pangidadayew tayod si Jehova so manpapayaman ed sikatayod espiritual. (Uli. 10:22) Ontutulong met itan pian lalon ombiskeg so talek tayod Amalsa.—Roma 8:35-39.
21 Naaralan tayon say panmatalek ed saray makabat a simbawa nen Jehova et agnisipor ed sikatayo. Kaukolan tayoy mansagpot pian niwalad sikatayo itan ya talek. Kanian pabiskeg moy talek mod si Jehova panamegley na pikakasi. Dalepdep mo no panon ya ginawa nen Jehova so linawa to nensaman tan no panon to itan ya gawaen diad arapen. Tan itultuloy mon pabiskegey talek mod si Jehova diad matoor a pandayew mod sikato. On, saray panonot nen Jehova et mansiansiad “ando lan ando.” Tan anggan sika met no unoren mo iratan!


text:
KAPITULO 33
Impakasumpal na Propesiya nen Isaias
MINUNGKOG NA TOTOO SI JESUS
SINUMPAL TOY PROPESIYA NEN ISAIAS
Nen naamtaan ton implano na saray Fariseo tan saray papatumbok nen Herodes ya sikatoy pateyen da, linmad Dayat na Galilea si Jesus tan saray disipulo to. Sikatoy minungkog na dakel a totoon nanlapud nanduruman lugar—diad Galilea, syudad ed gilig na dayat na Tiro tan Sidon, diad bukig na Ilog Jordan, Jerusalem, tan Idumea diad medyo arawin abalaten. Dakel so pinaabig nen Jesus. Bilang resulta, sikatoy inasinggeran na saray walaan na graben sakit. Agda la inalagar ya diwiten to ra, akiletletan ira pian sikatoy nadiwit da.—Marcos 3:9, 10.
Talagan dakel so totoo kanian imbaga nen Jesus ed saray disipulo to ya iparaan day melag a baloton luganan da pian ag-ira mungkogen na totoo. Niarum ni, sikatoy makapanbangat manlapud baloto odino makaonlad arum nin lugar ed gilig na dayat pian dakel ni natulongan to.
Impaimano nen disipulon Mateo ya diad saray ginawa nen Jesus et asumpal imay “sinalita ed panamegley nen propeta Isaias.” (Mateo 12:17) Anton propesiya itan?
“Say lingkor ko a pinilik, say inad-arok, ya inabobonan ko! Iyan kod sikato so espirituk, tan ipalinew tod saray nasyon no anto so hustisya. Agto misangsangan odino oningal, tan anggapoy makadngel na boses to diad saray manunan karsada. Agto puteren so abalbal a tanubong, tan agto erepen so makuykuyep a pabilo, ya anggad napanalo to so hustisya. On, diad ngaran to so panilaloan na saray nasyon.”—Mateo 12:18-21; Isaias 42:1-4.
Siempre, si Jesus so inad-aron lingkor ya aabobonan na Dios. Impalinew nen Jesus no anto so tuan hustisya ya aamperen na saray palson tradisyon na relihyon. Lapud lingon pangiyaaplika dad Ganggan na Dios ed sarili dan pakatalos, agni ingen labay a tulongan na saray Fariseo so sakey a mansasakit no Sabaton! Impatnag nen Jesus so hustisya na Dios tan impanengneng ton walad sikato so espiritu na Dios, kanian inekal toy mamapabelat ed saray totoo—agmakatunongan iran tradisyon. Lapud satan et sikatoy labay a pateyen na saray lider na relihyon. Talagan makapaermen itan!
Antoy labay ya ibaga na “agto misangsangan odino oningal, tan anggapoy makadngel na boses to diad saray manunan karsada”? Nen amaabig si Jesus, agto inabuloyan iray totoo—anggan saray demonyo—‘ya ibagad arum so nipaakar ed sikato.’ (Marcos 3:12) Agto labay ya sikatoy nakabat na totoo panamegley na maingal ya pangiyanunsio ed saray karsada odino nankakanat ya balita tan saray labilabir.
Sakey ni, imbalikas nen Jesus so makapaligliwan mensahe to ed saramay say kipapasen da et singa abalbal a tanubong, pakaskasi tan niparukol. Singa ra makuykuyep a pabilo, ya asingger lan naerep so bilay da. Agpinuter nen Jesus so abalbal a tanubong odino inerep so makuykuyep a silew. Imbes, maar-aro ton tinulongan iray mapaabeba. On, si Jesus so ilalo na saray nasyon!


text: 5 Saya so nisulat a salaysay nipaakar ed si Adan. Diad agew na impamalsa na Dios ed si Adan et ginawa ton miulibay ed Dios.+2 Pinalsa to ran laki tan bii.+ Diad agew na inkapalsa ra+ et benendisyonan to ra tan tinawag to ran Too.*3 Si Adan et nambilay na 130 taon insan sikatoy nanilalak na sakey a laki a miulibay ed sikato, unong ed indengan to, tan sikatoy inngaran ton Set.+4 Kayari ton inilalak si Set, si Adan et nambilay ni na 800 a taon. Tan sikatoy nanilalak na lalaki tan bibii.5 Kanian say impanbilay nen Adan et asabi toy 930 taon, insan sikatoy inatey.+6 Si Set et nambilay na 105 taon insan inilalak toy Enos.+7 Kayari ton inilalak si Enos, si Set et nambilay ni na 807 taon. Tan sikatoy nanilalak na lalaki tan bibii.8 Kanian say impanbilay nen Set et asabi toy 912 taon, insan sikatoy inatey.9 Si Enos et nambilay na 90 taon insan inilalak toy Kenan.10 Kayari ton inilalak si Kenan, si Enos et nambilay ni na 815 taon. Tan sikatoy nanilalak na lalaki tan bibii.11 Kanian say impanbilay nen Enos et asabi toy 905 taon, insan sikatoy inatey.12 Si Kenan et nambilay na 70 taon insan inilalak toy Mahalalel.+13 Kayari ton inilalak si Mahalalel, si Kenan et nambilay ni na 840 taon. Tan sikatoy nanilalak na lalaki tan bibii.14 Kanian say impanbilay nen Kenan et asabi toy 910 taon, insan sikatoy inatey.15 Si Mahalalel et nambilay na 65 taon insan inilalak toy Jared.+16 Kayari ton inilalak si Jared, si Mahalalel et nambilay ni na 830 taon. Tan sikatoy nanilalak na lalaki tan bibii.17 Kanian say impanbilay nen Mahalalel et asabi toy 895 taon, insan sikatoy inatey.18 Si Jared et nambilay na 162 taon insan inilalak toy Enoc.+19 Kayari ton inilalak si Enoc, si Jared et nambilay ni na 800 a taon. Tan sikatoy nanilalak na lalaki tan bibii.20 Kanian say impanbilay nen Jared et asabi toy 962 taon, insan sikatoy inatey.21 Si Enoc et nambilay na 65 taon insan inilalak toy Matusalem.+22 Kayari ton inilalak si Matusalem, si Enoc et nanakar a kaiba na tuan Dios* ed loob na 300 a taon. Tan sikatoy nanilalak na lalaki tan bibii.23 Kanian say impanbilay nen Enoc et asabi toy 365 taon.24 Si Enoc et nanakar a kaiba na tuan Dios.+ Insan sikatoy naandi, ta sikatoy inala na Dios.+25 Si Matusalem et nambilay na 187 taon insan inilalak toy Lamec.+26 Kayari ton inilalak si Lamec, si Matusalem et nambilay ni na 782 taon. Tan sikatoy nanilalak na lalaki tan bibii.27 Kanian say impanbilay nen Matusalem et asabi toy 969 a taon, insan sikatoy inatey.28 Si Lamec et nambilay na 182 taon insan sikatoy nanilalak na sakey a laki.29 Sikatoy inngaran ton Noe,*+ ya inkuan to: “Sikato so mangiter ed sikatayo na ligliwa* manlapud mairap a kimey tan ambelat a pansasagpot na saray lima tayo lapud insamba nen Jehova so dalin.”+30 Kayari ton inilalak si Noe, si Lamec et nambilay ni na 595 taon. Tan sikatoy nanilalak na lalaki tan bibii.31 Kanian say impanbilay nen Lamec et asabi toy 777 taon, insan sikatoy inatey.32 Sanen asabi nen Noe so 500 a taon, inilalak toy Sem,+ Ham,+ tan Jafet.+


text: aamir khan kareena kapoor movie, kareena kapoor and salman khan, kareena kapoor full sex movie, aamir khan new xxx video, kareena kapoor 3gpking, milf kareena kapoor, poto kareena kapoor, kareena kapoor ful, xvideoscom kareena kapoor, kareena kapoor kompoz, phodi kareena Kapoor, Kareena kapoor lesbion, kareena kapoor hottest aamir khan kareena kapoor movie free aamir khan, kareena kapoor salman khan sex, aamir khan sex tape, heroine movie of kareena kapoor, kareena kapoor porntube, bollywood kareena kapoor, kareena kapoor saxi, kareena kapoor sexcy, kareena kapoor zxx, kareena kapoor saxxxxx


text:
MANUNAN ARTIKULO | AKIN YA NAGAGAWAY MAUGES ED MAONG A TOTOO?
Dakdakel Iray Nagagawan Mauges!
Si Smita, * a manedad na 35 ya tagad Dhaka, Bangladesh, et kabkabat ya maar-aro tan maasikason bii. Amta na dakel ya sikatoy makuli tan maliket ya asawa, tan labalabay ton ipaamtad arum iray naaaralan to nipaakar ed Dios. Balet abiglan maong so pamilya tan kakaaro to nen sikatoy biglan nansakit tan anggapo ni sakey simba et inatey!
Ontan met so reputasyon nen James tan say asawa to, ya manedad iray masulok a 30. Aminsan nen panaon na spring, binisita da ray kakaaro da ed West Coast na United States. Balet agla ran balot akapawil ed abung da ed New York. Legan iran wadman, inatey ira lapud graben aksidente ed luluganan. Ansakisakit itan parad saray inad-aro dad bilay tan saray katrabaho ra.
Balet anggano agka la onarawi, nanengneng mo ya dakdakel so nagagawan mauges tan paniirap. Dakel ya sibilyan tan sundalo so ompapatey diad guerra. Nabibiktima iray inosentin totoo lapud krimen tan karawalan. Antokaman so edad odino kipapasen ed bilay, anggapoy nipuera ed saray graben aksidente tan makapatey iran sakit. Anggapoy pipilien na saray kalamidad. Kasmak so diskriminasyon tan ag-inkahustisya. Ompan agawa met la itan ed sika.
Natural labat ya itepet iraya:
Akin et nagagawa iray mauges a bengatla ed maong a totoo?
Kasin say Dios so natetel?
Kasin basta labat nagagawa iray kalamidad, odino lapud saray totoo?
Kasin maniirap so sakey a too lapud Karma? *
No walay makapanyarin-amin a Dios, akin et agto proprotektaan iray maong a totoo?
Naandi ni kasi so kaugsan tan paniirap?
Pian naebatan iratan, walay duaran bengatla ya kaukolan tayon natalosan: Akin et nagagawa iray kaugsan, tan antoy gawaen na Dios ed saratan?


text:
Anto so Baleg a Kairapan?
Say ebat na Biblia
Say baleg a kairapan et ontutukoy ed sankairapan a panaon ya nagawa ed history na totoo. Base ed propesiya na Biblia, nagawa itan diad “kaunoran iran agew,” odino “panaon na anggaan.” (2 Timoteo 3:1; Daniel 12:4) Satan ya kairapan et “agni agawa manlapud inggapo na mundo a pinalsa na Dios anggad satan a panaon, tan agla nagawa lamet.”—Marcos 13:19; Daniel 12:1; Mateo 24:21, 22.
Saray nagawa legan na baleg a kairapan
Deralen so palson relihyon. Mapmaples tan makapabigla so kaderal na palson relihyon. (Apocalipsis 17:1, 5; 18:9, 10, 21) Saray pakayari ed politika ya irerepresenta na United Nations so usaren na Dios ya manggawa ed saya.—Apocalipsis 17:3, 15-18. *
Atakien so tuan relihyon. Walay grupo odino alyansa na saray bansa ya onataki ed saray membro na tuan relihyon. Satan ya alyansa imay tinukoy ed libron Ezequiel ya “Gog ed dalin na Magog.” Balet, protektaan na Dios iray mandadayew ed sikato pian ag-ira naderal.—Ezequiel 38:1, 2, 9-12, 18-23.
Ukomen iray totoo. Ukomen nen Jesus so amin ya totoo tan ‘pambibiiganen to ra, a singa sakey a managpastol ya ibibiig to iray karnero ed saray kanding.’ (Mateo 25:31-33) Say basiyan na pangukom nen Jesus ed kada too et no kasin sinuportaan to odino andi iray ‘agagi’ nen Jesus, ya kaiba ton manuley ed tawen.—Mateo 25:34-46.
Tiponen iray manuley ed Panarian. Saray matoor a totoo ya pinilin manuley ya kaiba nen Kristo et nasumpal so bilay da diad dalin tan bilayen ira ed tawen.—Mateo 24:31; 1 Corinto 15:50-53; 1 Tesalonica 4:15-17.
Armagedon. Sayan “guerra a nagawa ed baleg ya agew na Dios a Makapanyarin-amin” et tatawagen met ya “agew nen Jehova.” (Apocalipsis 16:14, 16; Isaias 13:9; 2 Pedro 3:12) Saramay inukom nen Kristo ya makanepegan na dusa et naderal. (Sofonias 1:18; 2 Tesalonica 1:6-10) Naderal met so amin ya pakayari ed politika diad interon mundo, ya isisimbolo na samay tinukoy ed Biblia ya atap ya ayep ya walaan na pitoran ulo.—Apocalipsis 19:19-21.
Saray nagawa kayari na baleg a kairapan
Ipriso si Satanas tan saray demonyo. Sakey ya makapanyarin anghel so mangibantak ed si Satanas tan saray demonyo diad “kaaralman,” ya mangisisimbolo ed singa inatey ya kipapasen. (Apocalipsis 20:1-3) Say kipapasen nen Satanas diad kaaralman et singa sakey ya walad prisoan; agto la sarag ya impluensyaan so anggan siopa ed inerman a pasen.—Apocalipsis 20:7.
Onggapo so Sanlibon Taon ya Uley. Onggapo so 1,000 ya taon ya panuley na Panarian na Dios, ya mangiter ed totoo na dakel ya bendisyon. (Apocalipsis 5:9, 10; 20:4, 6) Walay agnabilang ya “baleg ya ulop” ya makaligtas ed “baleg a kairapan,” tan nanengneng da so igapo na Sanlibon Taon ya Uley diad dalin.—Apocalipsis 7:9, 14; Salmo 37:9-11.
^ Diad libron Apocalipsis, say palson relihyon et insimbolo na Makapanyarin Babilonia, say “maimpluensyan imoral a bii.” (Apocalipsis 17:1, 5) Say ambalbalangan atap ya ayep ya maneral ed Makapanyarin Babilonia so mangisisimbolo ed organisasyon ya say gagala to et pankakasakeyen iray bansa ed interon mundo tan irerepresenta to iratan. Say datin tawag ed satan et League of Nations, tan natan et United Nations la.


text:
“Say Kareenan na Dios . . . Palumbasan Toy Amin a Pakatalos”
“Say kareenan na Dios a palumbasan toy amin a pakatalos so manbantay ed saray puso.”—FIL. 4:7.
1, 2. Anto ray agawa ed Filipos ya nansumpal ed impakapriso nen Pablo tan Silas? (Nengnengen so litratod gapo na artikulo.)
NAYARIN pegley-labi lad saman. Say duaran misionero a si Pablo tan Silas et akapriso—diad sankadaleman a prisoan—diad syudad na Filipos. Sinigpit ed panangipangawan iray sali ra, tan ansakisakit ni ray beneg da lapud impanlewet ed sikara. (Gawa 16:23, 24) Mapmaples so inkagawa! Bigla ran inggayugoy na totoo diad tindaan pian iyarap da rad korte. Impapilat iray kawes da, tan nilelewet ira. (Gawa 16:16-22) Graben ag-inkahustisya iman! Si Pablo, a sakey ya mibabaley na Roma, et walay karapatan ton ondalan ed legal a panaglitis. *
2 Legan ya akayurong si Pablo ed ambilbilunget a pasen, nononoten to ray agawa ed sanagew. Sankanonot to ray taga Filipos. Anggapoy anggan sinagoga na saray Judio ed syudad da, aliwan singa arum a syudad ya binisita nen Pablo. Diad tua, saray Judio et kaukolan da ni mantitipon ed paway na puerta na syudad diad abay na ilog pian mandayew. (Gawa 16:13, 14) Kasin lapud anggapoy samploran lalakin Judio ed syudad, say kaukolan ya bilang pian nawalaan iray sinagoga? Mapatnag ya ilalastog na saray taga Filipos ya mibabaley ira na Roma. (Gawa 16:21) Aya kasi so rason no akin ya agda naisip ya posiblin sarayan Judio, ya si Pablo tan Silas, et mibabaley met na Roma? Antokaman so rason, ilegal so impangipriso ed sikara.
3. Akin et nayarin agnatalosan nen Pablo no akin ya sikatoy apriso, balet antoy ugalin impatnag to?
3 Nayarin sankanonot met nen Pablo iray agawa ed apalabas iran bulan. Sikatoy walad biek na Dayat na Aegeano, diad Asia Minor. Legan ya wadman si Pablo, aminpigan ag-inabuloyan na masanton espiritu ya manpulong ed pigaran lugar. Singa labay na masanton espiritu ya sikatoy ibaki ed arum ya pasen. (Gawa 16:6, 7) Balet iner? Say ebat et naawat to panamegley na pasingawey legan a walad Troas. Oniay imbaga ed si Pablo: “Gala dia ed Macedonia.” Lapud malinew ya linawa itan nen Jehova, inawat ya tampol nen Pablo so imbitasyon. (Basaen so Gawa 16:8-10.) Balet antoy sinmublay ya agawa? Aganggano ni insabi to ed Macedonia et apriso la! Akin ya inabuloyan nen Jehova a nagawa itan ed si Pablo? Anggad kapigan ya napriso? Anggano bilang ninonot iratan nen Pablo, agto inabuloyan ya naandi so pananisia tan liket to. Sikato tan si Silas et “manpipikasi . . . tan mangakansion iray panangidayew ed Dios.” (Gawa 16:25) Pinakalma na kareenan na Dios so puso tan nonot da.
4, 5. (a) Panon ya nayarin miparay situasyon tayo ed si Pablo? (b) Panon ya ag-iilaloan ya anguman so situasyon nen Pablo?
4 Singa si Pablo, nayarin wala ray panaon ya pakaliknam et tutumboken moy panangigiya na masanton espiritu na Dios, balet say resulta et aliwan samay iilaloan mo. Nipaarap ka ed saray subok, odino lapud balon situasyon mo et kaukolan moy manggawa na baleg iran pananguman ed bilay mo. (Ecl. 9:11) No isipen mo iratan, ompan nitepet mo no akin ya inabuloyan nen Jehova ya nagawa iratan. No ontan, antoy makatulong ed sika pian makapansungdo ka tan sigpot kan manmatalek ed si Jehova? Pian naebatan itan, pawilen tayoy agawa ed si Pablo tan Silas.
5 Legan ya mangakansion na panangidayew si Pablo tan Silas, wala ray nantutumbokan ya agawan agda iilaloan. Biglan yinmegyeg na maksil. Insan alukasan iray kapot na prisoan tan naukbar iray balor na amin ya priso. Pinigilan nen Pablo a manbikkel so guardia ed prisoan. Kanian sikato tan say interon pamilya to et abautismoan ira. Kaimbuasan to, imbaki na saray mahistrado na syudad iray managguardia ra ya ibulos day Pablo tan Silas. Kinerew na saray opisyal ya ontaynan la rad syudad. Nen naamtaan na sarayan mahistrado ya si Pablo tan Silas et mibabaley na Roma tan baleg ya lingo so ginawa ra, sikaran mismo so angipaway ed si Pablo tan Silas. Balet kinerew nen Pablo tan Silas ya manpatanir ni ra ed si Lidia ya agano nin abautismoan. Sakey ni, inanamot da iyan pankanawnawa pian pabiskegen iray agagi ra. (Gawa 16:26-40) Talagan maples ya anguman so situasyon!
“PALUMBASAN TOY AMIN A PAKATALOS”
6. Antoy pantongtongan tan aralen tayo ed sayan artikulo?
6 Antoy naaralan tayo ed sarayan agawa? Sarag ya gawaen nen Jehova iray ag-iilaloan, kanian agtayo kaukolan so manpaga no nipaarap tayo ed saray subok. Seguradon nipurek ya maong ed si Pablo itan ya leksion, ta diad kaunoran et sinulatan to ray agagi ed Filipos nipaakar ed panagpaga tan say kareenan na Dios. Pantongtongan tayo ni iray imbaga nen Pablo ya nabasa ed Filipos 4:6, 7. (Basaen.) Tan aralen tayo so pigara nin alimbawa ed Biblia no panon ya ginawa nen Jehova iray ag-iilaloan. Insan tayo nengnengen no panon a makatulong so “kareenan na Dios” pian makapansungdo itayo a walaay talek ed si Jehova.
7. Anton leksion so imbangat nen Pablo nen sinulatan to ray agagi ed Filipos, tan antoy naaralan tayo ed saray imbaga to?
7 Nen abasa na saray agagi ed Filipos so sulat nen Pablo, seguradon anonotan da imay agawa ed sikato tan no panon ya agda inilaloan ya onkiwas si Jehova ed onman ya paraan. Anton leksion so labay ya ibangat nen Pablo ed sikara? Agda kaukolan so manpaga. Manpikasi ra, pian niwala ed sikaray kareenan na Dios. Balet imanoen a say “kareenan na Dios . . . palumbasan toy amin a pakatalos.” Antoy labay ya ibaga na satan? Impatalos itan na arum bilang “talonaan ton amin a pakatalos” odino “palabsanan toy pakatalos na too.” Singa ibabaga nen Pablo ya say “kareenan na Dios” et mas makapakelaw nen say nayarin naisip tayo. Kanian anggano diad sikatayo ran totoo et agtayo amta so solusyon ed saray problema tayo, amta itan nen Jehova, tan sarag ton gawaen iray ag-iilaloan.—Basaen so 2 Pedro 2:9.
8, 9. (a) Anggano akaeksperiensya na ag-inkahustisya si Pablo diad Filipos, antoy maabig ya resulta lapud saratan ya agawa? (b) Akin et napanisiaan na saray agagi ed Filipos iray insulat nen Pablo?
8 Seguradon apaseseg iray agagi ed Filipos legan dan nononoten iray agawa ed loob na samploy taon kayari na saramay agawad si Pablo. Tua imay insulat to. Anggano inabuloyan nen Jehova ya nagawa so ag-inkahustisya, nanresulta iya ed “panangidepensa tan pakaala na legal a kanepegan a mangipulong na maong a balita.” (Fil. 1:7) Saramay mahistrado na syudad et agbasta-basta manggawa na antokaman ya sumpad balon Kristianon kongregasyon diad syudad da. Ompan lapud saray ginawa nen Pablo, say doktor ya kaiba ton ombiabiahe ya si Lucas et akapansiansia ed Filipos kaalis ditan nen Pablo tan Silas. Kanian atulongan ni nen Lucas iray balon Kristiano diad satan ya syudad.
9 Nen abasa na saray agagi ed Filipos so sulat nen Pablo, amta ra ya aliwa iyan personal ya opinyon to. Naeksperiensya ton mismo iray graben irap; balet impatnag to ya walad sikato so “kareenan na Dios.” Diad tua, nen sinulatan nen Pablo iray agagi ed Filipos, sikatoy akapriso ed abung diad Roma. Balet siansia nin impanengneng to ya walad sikato so “kareenan na Dios.”—Fil. 1:12-14; 4:7, 11, 22.
“AGKAYO MAPAGPAGA ED ANTOKAMAN”
10, 11. Antoy kaukolan tayon gawaen no sobra tayon mapagpaga lapud problema, tan antoy nayarin ilaloan tayo?
10 Antoy makatulong pian agtayo mapagpaga ed antokaman tan niwalad sikatayo so “kareenan na Dios”? Ipapanengneng na saray insulat nen Pablo ed saray taga Filipos ya say pangontra ed kapagaan et pikakasi. Kanian no mapagpaga tayo, kaukolan tayoy manpikasi. (Basaen so 1 Pedro 5:6, 7.) Manpikasi kad si Jehova tan sigpot kan manmatalek ya iyaansakit to ka. Manpikasi kad sikato “tekep na pisasalamat,” ya nodnonot mo ray nanaawat mon bendisyon. Ombiskeg so panagmatalek tayod sikato no nodnonoten tayo ya “sarasarag ton gawaen so mas ni nen say amin a bengatlan kekerewen odino iisipen tayo.”—Efe. 3:20.
11 Singa agawad si Pablo tan Silas diad Filipos, nayarin wala ray gawaen nen Jehova parad sikatayo ya agtayo iilaloan. Nayarin aliwa itan ya ekstraordinaryo, balet seguradon atan so kaukolan tayo. (1 Cor. 10:13) Siempre, agto labay ya ibagan anggapo lay gawaen tayo, ya basta tayo labat manalagar ed si Jehova ya ipetek toy situasyon odino solusyonan toy problema. Kaukolan tayoy onkiwas unong ed pikakasi tayo. (Roma 12:11) Say ikiwas tayo et mangipapanengneng ya seryoso tayo tan iikdan tayoy pankanawnawa si Jehova ya bendisyonan to tayo. Balet nepeg tayon tandaan ya mas ni so sarag ya gawaen nen Jehova nen saray kekerewen, plano, tan iilaloan tayo. No maminsan et nayarin surprisaen to tayo diad panggawa to na saray agtayo iilaloan. Pantongtongan tayo so pigaran salaysay ed Biblia ya mamabiskeg ed talek tayo ya sarag ya gawaen nen Jehova iray ag-iilaloan parad pankaabigan tayo.
SARAY GINAWA NEN JEHOVA YA AG-IILALOAN
12. (a) Antoy ginawa nen Arin Hezekias nen sikatoy labay ya atakien nen Arin Senakerib na Asirya? (b) Antoy naaralan tayo ed impanresolbe nen Jehova ed problema?
12 Diad Biblia, dakel so naromog tayon alimbawa na saray ginawa nen Jehova ya ag-iilaloan. Singa bilang, diad panaon nen Arin Hezekias, inataki nen Arin Senakerib so Juda tan asakop toy amin ya apadiran a syudad likud labat ed Jerusalem. (2 Ara. 18:1-3, 13) Insan, labay ya isublay nen Senakerib ya sakopen so Jerusalem. Antoy ginawa nen Arin Hezekias? Sikatoy nampikasi ed si Jehova tan kinmerew na simbawa ed propeta nen Jehova ya si Isaias. (2 Ara. 19:5, 15-20) Makatunongan met si Hezekias diad impanbayar to na buis ya kekerewen nen Senakerib. (2 Ara. 18:14, 15) Insan, namparaan si Hezekias parad mabayag ya pankubkob. (2 Awa. 32:2-4) Balet panon ya aresolbe so problema? Imbaki nen Jehova so sakey ya anghel pian pateyen so 185,000 ya sundalo nen Senakerib ed sakey labat ya labi. On, anggan si Hezekias et agto itan inilaloan!—2 Ara. 19:35.
13. (a) Antoy naaralan tayo ed samay agawad si Jose? (b) Antoy ag-inilaloan ya agawa ed asawa nen Abraham ya si Sara?
13 Nengnengen tayo met so alimbawa na kabataan ya si Jose, ya anak nen Jacob. Legan ya walad abot a prisoan diad Ehipto, kasin amta to ya sikatoy turoen ed komadua ed sankatageyan a posisyon ed Ehipto odino sikatoy usaren nen Jehova pian iliktar so pamilya to ed eras? (Gen. 40:15, paimanod leksab; 41:39-43; 50:20) Seguradon saray ginawa nen Jehova et apalumbasan toy amin ya iilaloan nen Jose. Isipen met so bai ed pueg nen Jose ya si Sara. Kasin inilaloan na maedad lan si Sara ya panlukonen nen Jehova tan mangiyanak na sakey ya ugaw a laki, ya aliwa labat ya inyanak na biin aripen to? Seguradon say inkiyanak nen Isaac et apalumbasan toy amin ya nayarin inisip nen Sara.—Gen. 21:1-3, 6, 7.
14. Anto ray amta tayo ya sarasarag a gawaen nen Jehova?
14 Tua ya agtayo iilaloan ya mamilagron ekalen nen Jehova so amin a problema tayo antis na impromisa ton balon mundo; odino ilaloan ya wala komon so nagawan ekstraordinaryo ed bilay tayo. Balet amta tayo ya samay Dios ya tinmulong ed saray lingkor to diad makapakelaw iran paraan et say Dios tayo, si Jehova. (Basaen so Isaias 43:10-13.) Sayan panagmatalek et ontulong ed sikatayon nawalaan na pananisia ed sikato. Amta tayo ya sarag ton gawaen so antokaman ya kaukolan pian pabiskegen itayo ya sigpot a nagawaan so linawa to. (2 Cor. 4:7-9) Anto ray naaralan tayo ed sarayan salaysay ed Biblia? Singa ipapanengneng na saray alimbawa di Hezekias, Jose, tan Sara, natulongan itayo nen Jehova ya nasarag iray singa agtayo nasarag no mansiansia tayon matoor ed Sikato.
No matoor tayo ed si Jehova, tulongan to tayon nasarag iray singa agtayo nasarag
15. Antoy makatulong pian mansiansia ed sikatayo so “kareenan na Dios,” tan panon ya nagmaliw iyan posible?
15 Panon tayon arapen iray subok tan mansiansia ed sikatayo so “kareenan na Dios”? Kaukolan tayon pansiansiaen so maabig ya relasyon ed Dios tayo, si Jehova. Satan ya relasyon et posible labat “diad panamegley nen Kristo Jesus,” ya inter toy bilay to bilang dondon bagat. Say dondon et sakey ni ed saray makapakelaw iran ginawa na Ama tayo. Inusar nen Jehova so dondon pian sakbongan iray kasalanan tayo, kanian sarag tayo so nawalaan na malinis ya konsiensia tan onapit ed sikato.—Juan 14:6; Sant. 4:8; 1 Ped. 3:21.
MANBANTAY ED PUSO TAN NONOT TAYO
16. Anto ray resulta no walad sikatayo so “kareenan na Dios”? Mangiter na alimbawa.
16 Anto ray resulta no walad sikatayo so “kareenan na Dios a palumbasan toy amin a pakatalos”? Ibabaga na Biblia ya satan so ‘manbantay ed saray puso tan nonot tayo diad panamegley nen Kristo Jesus.’ (Fil. 4:7) Say orihinal ya lenguahen inusar parad salitan “manbantay” et uusaren ed militar. Tutukoyen na saya iray grupo na sundalo ya akapuesto pian manbantay ed apadiran ya syudad nensaman. Ontan so kipapasen ed syudad na Filipos. Masamit so ugip na saray taga Filipos ta amta dan wala ray sundalon manbabantay ed saray puerta na syudad da. Ontan met, no walad sikatayo so “kareenan na Dios,” mareen so puso tan nonot tayo. Amta tayo ya iyaansakit itayo nen Jehova tan labay ton maliket so bilay tayo. (1 Ped. 5:10) Say pakaamta ed satan so manbantay ed sikatayo pian agtayo masyadon mapagpaga odino nadismaya.
17. Antoy makatulong ed sikatayo ya sigpot a manmatalek antokaman so nagawad arapen?
17 Magano lan onsabi so baleg ya kairapan ya agnin balot agawa diad dalin. (Mat. 24:21, 22) Agtayo amta no antoy nagawa ed sikatayo bilang indibidual. Balet agtayo kaukolan so masyadon manpaga. Anggano agtayo amtan amin so gawaen nen Jehova, kabat tayoy Dios tayo. Amta tayo no anto ray ginawa to nensaman, ya anggan antoy nagawa et seguradon sumpalen to so gagala to, tan no maminsan et gagawaen to itan ed paraan ya ag-iilaloan. Kada no ontan so gagawaen nen Jehova parad sikatayo, nayarin nalikna tayo so “kareenan na Dios a palumbasan toy amin a pakatalos” ed paraan ya balo ed sikatayo.
^ par. 1 Mapatnag ya si Silas et mibabaley met na Roma.—Gawa 16:37.


text:
Talk:Wp/ami/Waco
Pararid ko tamdaw ato waco a malakapot misalama, Iti:ya ho o cafay no tamdaw ko waco a mi’adop, Mikerid to waco ci Marang a mi’adop, lahakelong sa a talalotok, masanek no waco ko sanek no ’a’adopen i, cikaysa a mirepel, o tadawing no mi’adopay a tamdaw ko waco. Roma a waco mafana’ay a mihimaw to taloan ato loma’, anca mala no imengay a sofitay. Ano ira ko mapohaway i, ira ko mikeliday tona mapohaway a romakat, mafana’ a mikelid to mapohaway a tatalacowacowa a romakat. Adihay ko tayal no waco, mansa ira ko sowal o widang no tamdaw ko waco. Kahirahira saan kono aniniay a waco, ira ko kamokoay a waay, ira ko makafanohay, roma ira ko takayaay ko tatirengan, o roma i malecad to posi ko kamiming ira, anca ira ko awaay ko fanoh a waco, ira ko kohecalay, kohetingay, makolahay, kahengangay a cengel, roma ira ko citolisay, ma:kapahay nengnengen ko cengl no fanoh no waco.


text:
KAPITULO 17
“O Agaylan Kaaralem na Kakabatan . . . na Dios!”
1, 2. Antoy gagala nen Jehova parad komapiton agew, tan panon ya asubok so kakabatan na Dios diad gapo na sayan agew?
ADERAL! Say katooan, a kapantokan na komanem a panamalsan agew so biglan nimedmer. Inyabawag nen Jehova ya “amin a bengatla a ginawa to,” laktip lay katooan et “maong iran tuloy.” (Genesis 1:31) Balet diad kagapo na komapiton agew, tinumbok nen Adan tan Eva so impanrebeldi nen Satanas. Bigla iran naplag ed kasalanan, ag-inkayadyari, tan ipapatey.
2 Singa ompatnag a naamper lay gagala nen Jehova parad komapiton agew. Nilibon taon so karukey na satan ya agew, a singa samay linmabas ya anem agew. Inyabawag itan nen Jehova a sagrado, tan diad kaunoran et nagawa lan paraiso so interon dalin a napanoy ayadyarin katooan. (Genesis 1:28; 2:3) Balet kayari na makadesyang a rebelyon, panon la itan a nasumpal? Anto kasi gawaen na Dios? Mabitar a dia nasubok so kakabatan nen Jehova
3, 4. (a) Akin a say inkiwas nen Jehova ed rebelyon diad Eden et makapakelkelaw ya alimbawa ed kakabatan to? (b) Pakiwasen itayo na kapaabebaan pian lawas nodnonoten so anton katuaan legan tayon aaralen so kakabatan nen Jehova?
3 Tampol a kinmiwas si Jehova. Senentensiaan to iray rebelde diad Eden, tan angiter met na pasimar nipaakar ed bengatlan makapakelaw: say gagala to ya ipetek iray gulon inggapo ra. (Genesis 3:15) Say malaklaknab a gagala nen Jehova so ginmapo ed Eden a nantultuloy ed nilibon taon na awaran na too ya angga ni’d arapen. Simpli labat itan balet ta malaklaknab, a nausar na managbasa na Biblia so makatumang a legay-bilay a panaral tan panmolimoli ed satan. Niarum ni, seguradon sigpot ya ontalona so gagala nen Jehova. Panganggaen na satan so amin a karelmengan, kasalanan, tan ipapatey. Itarok to’d inkayadyari so matoor a katooan. Nagawa iyan amin antis a manampot so komapiton agew, ta pian, anggaman ed agawa, nasumpal nen Jehova so gagala to ed eksakton panaon parad dalin tan katooan!
4 Agta isasagyat na satan a kakabatan so pirmin panamagalang? Apakiwas si apostol a Pablo a mansulat: “O agaylan kaaralem na kakabatan . . . na Dios!” (Roma 11:33, NW) Legan tayon aaralen so nanduruman aspekto na sayan kalidad na Dios, pakiwasen itayo na kapaabebaan pian lawas a nodnonoten so makanan katuaan
Anto so Kakabatan na Dios?
5, 6. Antoy pansiglaotan na pikakabat tan kakabatan, tan panon kalaknab so pikakabat nen Jehova?
5 Miduma so kakabatan ed pikakabat. Saray kompyuter so makapangisimpen na dakerakel a pikakabat, balet agbalot naisip na sakey ya ipasen iratan a makina bilang makabat. Anggaman kuan, mansiglaotan so pikakabat tan kakabatan. (Uliran 10:14) Singa bilang, no kaukolan moy makabat a simbawa pian natambal so seryoson problema ed bunigas, kasin ontupleg ka ed sakey a daiset so pikakabat to ed medisina odino anggapo ni ingen? Andin balot! Kanian makana so suston pikakabat ed tuan kakabatan.
6 Anggapoy anggaan na pikakabat nen Jehova. Bilang ‘magnayon ya Ari,’ sikato labat so manbilay a magnayon. (Apocalipsis 15:3) Tan legan na saratan ya agnibagan taotaon, naamtaan ton amin a bengatla. Ibabaga na Biblia: “Anggapo so bengatlan pinalsa ya agnipanengneng ed arap to; noag ingen saray amin a bengatla wala ra a lakseb tan mapatnag ed saray mata na pangikdan tayo na bilang.” (Hebreos 4:13; Uliran 15:3) Bilang Manamalsa, kabisado a maong nen Jehova so ginawa to, tan manlapud gapo et naimatonan to lay amin a kimey na too. Uusisaen to so kada puso na too ya anggapoy nasaew. (1 Awaran 28:9) Lapud pinalsa to itayon walaay bulos-linawa, sikatoy naliliketan no nanenengneng to itayo a makabat iray pipilien tayo ed bilay. Bilang say “Dumerengel na pikakasi,” manbabansag ton dedengelen iray dakerakel a balikas! (Salmo 65:2, NW) Tan unong a kabat tayo la, si Jehova so walaan na ayadyarin memorya.
7, 8. Panon ya ipapatnag nen Jehova so pakatalos, pakatebek, tan kakabatan?
7 Aliwa lambengat a pikakabat so walad si Jehova. Natatalosan to met no panon a mansiglaotan iray katuaan tan natetebek toy intiramintin kipapasen a papawalaen na dakerakel a detalye. Dedeterminaen tan uukomen to, ya ibibiig to so maong ed mauges, importante tan ag-importante. Likud ni, diad akindalem so nenengnengen to insan usisaen ton maong so puso. (1 Samuel 16:7) Kanian, walaan si Jehova na pakatalos tan pakatebek, kalidades a magmaong a tuloy nen say pikakabat. Balet siansian atagtagey so kakabatan.
8 Pansisiglaotan na kakabatan so pikakabat, pakatebek, tan pakatalos pian mamawalay pilpilaleken a resulta. Diad tua, pigara ed orihinal iran salita ed Biblia a nipatalos a “kakabatan” so literal a mankabaliksan na “epektibon kagagawa” odino “praktikal a kakabatan.” Kanian aliwan teorya labat so kakabatan nen Jehova. Satan so praktikal tan ontatalona. Diad pangikana ed malaknab a pikakabat tan aralem a pakatalos to, lawas a manggagawa si Jehova na sankaabigan iran desisyon, a gagawaen to iratan diad panamegley na sankaabigan a kurang a natebek. Satan so tuan kakabatan! Ipapanengneng nen Jehova so katuaan na imbalikas nen Jesus: “Say kakabatan napatnagan la ed saray gawa to.” (Mateo 11:19) Saray kimey nen Jehova diad interon uniberso so mangiiter na mabiskeg a paneknek ed kakabatan to.
Saray Paneknek ed Kakabatan na Dios
9, 10. (a) Anton klase na kakabatan so ipapanengneng nen Jehova, tan panon ton ipapatnag itan? (b) Panon ya ipapatnag na selula so kakabatan nen Jehova?
9 Asalim ta lan nankelawan so inkadunong na sakey a komikimey a balibali so impanggawa to ed saray bengatla? Satan so makapasagyat a klase na kakabatan. (Exodo 31:1-3) Si Jehova a mismo so lapuan tan sankabalegan ya akankayarian na ontan a kakabatan. Inkuan nen Arin David nipaakar ed si Jehova: “Pisalamatan taka ta makapataktakot tan makapakelkelaw so inkagawa na inkasiak. Pankelkelawan so gawagawam, tan kabat a maong na kamarerwak.” (Salmo 139:14) On, no lalo tayon naaralan so nipaakar ed laman na too, lalo itayon mankelkelaw ed kakabatan nen Jehova.
10 Diad pangiyilustra: Ginmapoy bilay mo ed sakey a selula
11, 12. (a) Panon a mandudumaan iray selula ed natitibukel lan lukon, tan panon iyan mitunosan ed Salmo 139:16? (b) Diad antoran dalan ya ipapatnag na utek na too a sikatayo so ‘makapakelkelaw ya agawa’?
11 Siempre, agnampapara so amin a selula. Diad idarakel na selula na sakey a lukon, nanduruma so kanaan na saratan. Arum so magmaliw a nerbo iran selula; arum so pukel, masel, dala, odino selula na mata. Amin na satan a panduruma so niprograma ed “librarya” na selula na henetikon blueprints, say DNA. Makapasagyat, apuyanan si David a mangikuan nipaakar ed si Jehova: “Saray matam anengneng da so laman ko ya aliwa ni a nagnap, tan dia ed librom akasulat ya amin iraya.”
12 Agaylan komplikado so arum a parte na laman. Alimbawa, isipen pa so utek na too. Tinawag itan na arum a sankakomplikadoan nin bengatla ya adiskobre ed uniberso. Lugan na satan so anggad 100 bilyon a nerbo iran selula
13, 14. (a) Panon ya ipapatnag na saray gilata tan arum nin pinalsa a sikara so “mapalalo a makabat,” tan antoy ibabangat na satan ed sikatayo nipaakar ed Manamalsa ra? (b) Akin a nibaga tayon saray pinalsa a singa say abung-abung na genggeng so agawa ‘unong ed karunongan’?
13 Anggaman ontan, saray totoo so sakey labat ya alimbawa ed kakabatan nen Jehova ed panamalsa. Ibabaga na Salmo 104:24: “O Jehova, agayla so kinaraklan na saray gawam! Dia ed karunongan so nanggawaan mo ed saraya. Say dalin napno na kaykayamanan mo.” Mapatpatnag so kakabatan nen Jehova ed amin a pinalsa a walad kaliberliber tayo. Alimbawa, say gilata so “mapalalo a makabat.” (Uliran 30:24) On, saray ubong na gilata so organisadon maong. Arum ya ubong na gilata so panagkomponian, mangiiter na sirom, tan panag-alaan na tagano manlapud saray insekto a natatawag ya aphid ya onkakana iratan ya abasto ra. Arum a gilata so onaakto bilang dumaralos, a mamapabaleg tan mamabayubo ed “saray produkto” na buot. Adesinyo so dakel nin arum a pinalsa a manggawa na makatantanda iran bengatla panamegley na nisipor lan abilidad da. Marundunong so katetekkiab na sakey ya apangat ya agnaparaan na sankabaloan ya eroplanon ginawa na too. Manbaroy iray manok ya akadependi ed saray bitewen, ed magnetiko na dalin, odino ed sananey a nengneng na mapa a nisipor la’d saratan. Dakel lan taon so uusaren na saray biologo ed panaaral da ed masuliwet iran kalareker a niprograma ed sarayan pinalsa. Kanian, talagan makabat a maong so madibinon Manangiprograma!
14 Dakel la so naaralan na saray sientista ed kakabatan nen Jehova ed impamalsa. Wala ni ingen so nipaakar ed engineering, a tatawagen a biomimetics, diad getman pangalig ed saray desinyo na palsa. Singa bilang, nayarin pankelawan mo so ikunineng ed karakpan na abung-abung na genggeng. Balet parad enhinyero satan so makapakelaw a desinyo. Saray singa lupok a linat so mabisbiskeg ni nen say balatyang, malet ni nen saray inlagan paulat na agnatanek na bala a samben ed pagew. Panon kamalet? Iyaliling pan singa kabaleg na iket so abung-abung na genggeng. Sarag na satan a salpoten so sakey a pampasaheron eroplano! On, ginawa nen Jehova iratan ya amin a bengatla ‘unong ed karunongan.’
Kakabatan ed Labas ni na Dalin
15, 16. (a) Antoy ipapatnag na mabitewen a katawenan nipaakar ed kakabatan nen Jehova? (b) Panon a say posisyon nen Jehova bilang Supremon Komandante ed dakerakel ya anghel so mamapaneknek ed kakabatan na sayan Administrador?
15 Napatnagan so kakabatan nen Jehova ed saray kimey to ed interon uniberso. Say mabitewen a katawenan, a malaknab tayon siningbat ed Kapitulo 5, so aliwan basta labat nitaytayak ed liwang. Diad tulong na kakabatan na “mangatatawen iran ley” nen Jehova, balibali so inkauksoy na katawenan diad asangal iran galaksi ya amungko-mungkog, a nantetekep pian manibukel na angkakabaleg a mungkog na galaksi. (Job 38:33, The New Jerusalem Bible) Agpankelawan sirin a saratan a bibitewen ed tawen so tinukoy nen Jehova bilang “ehersito”! (Isaias 40:26) Balet wala ni sananey ya ehersito a lalo nin mabitar a mangipapatnag ed kakabatan nen Jehova.
16 Singa naimano tayo la ed Kapitulo 4, say Dios so walaan na titulon “Jehova na saray ehersito” lapud posisyon ton Supremon Komandante na baleg ya ulop na nilasus milyon iran espiritun pinalsa. Paneknek iya ed pakapanyari nen Jehova. Balet, panon a nalalanor so kakabatan to? Konsideraen pa: Siansia nin mankikimey si Jehova tan Jesus. (Juan 5:17) Sirin, makatunongan labat a lawas met ya okupado iray anghel a lingkor na Sankatageyan. Tan nodnonoten, atagtagey ira nen say too, agaylan matudio tan makapanyari. (Hebreos 1:7; 2:7) Balet, pansiasiansiaen nen Jehova ya okupado iratan ya anghel, a maliket a manusumpal ed kimey
Si Jehova so ‘Saksakey a Makabat’
17, 18. Akin ya ibabaga na Biblia a ‘saksakey a makabat’ si Jehova, tan akin a pankelkelawan tayo so kakabatan to?
17 Unong ed satan ya ebidensya, pankelawan ni kasi so pirmin pangitatandoro na Biblia ed kakabatan nen Jehova? Alimbawa, ibabaga ton si Jehova so ‘saksakey a makabat.’ (Roma 16:27) Diad sigpot a pantalos et si Jehova labat so walaan na kakabatan. Sikato so lapuan na amin a tuan kakabatan. (Uliran 2:6) Satan no akin a si Jesus, anggaman sankakabatan ed amin a pinalsa nen Jehova et agnanmatalek ed dili ton kakabatan noagta sikatoy nansalita diad panangiwanwan na Ama ed sikato.
18 Imanoen no panon so impangibalikas nen apostol Pablo ed nikadkaduman kakabatan nen Jehova: “O say kaaralman na kayamanan na kakabatan tan pakaamta na Dios! Agaylan agnausisa a kanonotan to, tan agnatebek ira a dalan to!” (Roma 11:33) Diad impangigapo ed bersikulo ed balikas ya “O,” impatnag nen Pablo so mabiskeg a liknaan
19, 20. (a) Akin a say agila so matukoy a simbolo na madibinon kakabatan? (b) Panon ya impatnag nen Jehova so abilidad ton onnengneng ed arapen?
19 Si Jehova so ‘saksakey a makabat’ diad sananey a pantalos: Sikato labat so makaamta ed nagawa’d arapen. Tandaan, uusaren nen Jehova so matudio ed pakanengneng ya agila a mangisimbolo ed madibinon kakabatan. Nayarin manbelat labat na limaran kilo so golden eagle, balet ta babaleg niray mata to nen saray mata na baleg lan too. Makmakdem so pakanengneng na agila, a sarag ton pasikmatan so melag a tekmelan to manlapud nilasus a metro ed tagey, a nayarin pigaran kilometro ni ed kaarawi! Inkuan nen Jehova ya aminsan nipaakar ed agila: “Nengnengen na saray mata to manlapu ed arawi.” (Job 39:29) Diad mipadparan pantalos, nanengneng nen Jehova “manlapu ed arawi” so panaon
20 Napno so Biblia na ebidensya a tua iya. Lugan toy nilasus a propesiya, odino awaran ya akauna lan nisulat. Nipasakbay lan amin ed Biblia so pansumpalan na saray bakal, say ibangon tan kakusbo na saray sankamundoan a pakayari, tan anggan saray espesipikon estratehiya ed bakal na saray komandante na militar
21, 22. (a) Akin ya anggapoy basiyan ed pangibagan amta lan unona nen Jehova so amin a labay tayon gawaen ed bilay? Iyilustra. (b) Panoy pikabat tayo a say kakabatan nen Jehova so aliwan andiay pililikna odino andiay panangabagey?
21 Balet, kasin kabaliksan na satan ya amta lan unona na Dios iray labay mon pilien ed bilay? Ipipilit na arum a mangikakalar ed doktrina na kapalaran ya on so ebat. Anggaman ontan, satan ya ideya so manleglemew ed kakabatan nen Jehova, ta isusuheri na satan ya agto nakontrol so abilidad ton inengneng ed arapen. Diad pangiyilustra: No walaan ka na agnaparaan a dakep na boses ed panagkansyon, kasin agka la makatundan mangansion? Aliwan marakep no ontan! Ontan met, walaan si Jehova na abilidad a masakbay lan naamtaan so arapen, balet agto itan uusaren ed amin a panaon. No gawaen to itan et pibabalian to lay bulos linawa tayo, say mablin langkap ya agbalot bawien nen Jehova.
22 Mas mauges ni, isusuheri na mismon ideya na kapalaran a say kakabatan nen Jehova so andiay pililikna, agmaaro, andiay empatiya odino panangabagey. Balet aliwan tua itan! Ibabangat na Biblia a si Jehova et “makabat ed puso.” (Job 9:4) Ag-itan mankabaliksan a sikatoy walaan na literal a puso, noagta satan a termino so mabetbet ya inusar na Biblia a mitukoyan ed akindalem a dili, a mangilalaktip ed saray motibasyon tan liknaan, singa say aro. Kanian say kakabatan nen Jehova, a singa ed arum niran kalidad to et babanlongan na aro.
23. Say inkatalonggaring na kakabatan nen Jehova so mamakiwas ed sikatayon manggawa na anto?
23 Diad katuaan et nagnap a napanmatalkan so kakabatan nen Jehova. Arawin tuloy itan ed dilin kakabatan tayo kanian oniay maaron ipapaseseg na Salitay Dios ed sikatayo: “Manmatale’ka ed Jehova ed simoon a pusom, tan agka onsaral ed tapew na dili a pakatalos mo. Dia ed saray amin a dalan mo sikato so bidbiren mo, et sikato itonton to so saray basbas mo.” (Uliran 3:5, 6) Usisaen tayo natan so kakabatan nen Jehova pian onapit itayo ed sankakabatan a Dios.